Kutubxona - Nortoʻxta Qilich. Jumboq (hikoya) / Kiril\nSiz shu sahifadasiz: Nortoʻxta Qilich. Jumboq (hikoya) / Kiril\nМуаллиф Нортўхта Қилич\nАсар номи Жумбоқ (ҳикоя)\n- Нортўхта Қилич\n1 Яна Номаълум Объект Ҳақида\nЎқиган хабарига ишониб-ишонолмай, Шоир, кўлида газета, бир мудтсат ҳайронсираб қолди: бунга ишонмаслик — ғирт мутаассиблик бўлар... Шу асно, хаёлида ўтмиш бир хотирот ҳам ғужғон ўйнайвериб, баттар донг қотди: ёпирай!.. Демак, ҳаммаси рост экан-да!.. Кейин, тўшакка чўзилиб, такроран хабарга кўз югуртира бошлади.\nЯна Номаълум Объект Ҳақида\nАвстралиялик бир оила номаълум учувчи предмет ҳужумига дуч келганлиги ҳақида маҳаллий политсияга шикоят қилган. Аниқроғи, ҳужумга одамлар эмас, балки уларнинг машинаси учраган.\nАёл машинани очиқ жойда тўхтатиб, уч ўғли билан машинадан тушган. Шу пайт тўсатдан учувчи объект машинага яқинлашиб келган ва уни ердан кўтариб, роса силкиган, Ниҳоят, ғилдираклардаги ҳавони чиқариб, машинани ерга қўйган. Машина эгалари буталар орқасига беркиниб, объект жўнаб кетгунгача кузатиб турганлар. Объект кўздан ғойиб бўлгунча, она-болалар овози худди секин айланаётган магнитофон товушига ўхшаб чиққанини политсиячиларга айтиб беришган.\nЯроқсиз бўлиб қолган машинани кўздан кечирган политсиячилар унинг кулга ўхшаган модда билан қопланганлигини аниқлаганлар.\nҲозир бу модда билан номаълум учувчи объектлар ҳақидаги маълумотларни тадқиқ қилувчи халқаро Марказ мутахассислари шуғулланмоқдалар. Тадқиқот натижалари келажакда эълон қилинади.\nШоир хаёлчанлик билан газетани чеккага қўяётиб, даҳшат, деб ўйлади: агар шу рост бўлса, барча тоату ибодатлар бир пул-ку!..\nНомаълум учувчи объект ҳақида олдин ҳам бир неча бор эшитган, газеталарда ўқиган, лекин ҳеч қайсиси манави хабарчалик фавқулодда таъсир қилмаган эди. Негадир, тобора нохуш бир ҳайратга тушяпти. Назарида, бугунми-эртами, муқаррар бир нимадир рўй берадигандек.\nДарвоқе, анави воқеа эса!..\nҲаммаси худди ҳозиргина содир бўлгандай ёдида, ўшанда, — бундан йигирма беш йил аввал, — отасига айтганида ишонмай, билъакс, қўл силтаб, калламни қотирма, тушингга кирган бўлса керак ёки кўзингга кўрингандир, деган эди.\nНогоҳ, нимадир кўз ўнгида ҳарир парда янглиғ титраётгандай туюлди. Орадан ҳаял ўтмай, ғижжак ноласидай инжа бир сас оҳиста қулоғига чалина бошлади. Кейин, дабдурустдан қош-қовоқлари оғирлаша-оғирлаша, уйқуси келаётганлигини сезди.\nАйни пешин чоғи. Иссиқ... Атроф-теваракда ҳеч бир зоғ кўринмайди. Ота ҳамда ука уйга кетган. Адоқсиз узумзорнинг кунботаридаги шийпон айвонига осиғлиқ тўрқовоқлардан аҳён-аҳёнда сайроқи беданаларнинг хониши эшитилади.\nЎрнидан турди. Ён-верига аланглади: бийдек узумзорнинг кунчиқар теграси олмазор боғ. Ундан нари эса пахтазор — оппоқ оқариб ётибди. Боғ билан узумзор этаги Мажнунтепа қабристонига туташиб кетган. Қабристоннинг у ер-бу ерида темир панжаралар билан ўралган қабрлар, қалин юлғун буталари, ўскин қамишлар кўринади. Камишзордан берирокда эса турфаранг аламлар хилпирайди... Ҳеч ким йўк. Гўё, жимжитлик. Лекин, ҳамон узумзор узра симобий нимадир бетиним титраётгандек, ғижжак ноласига менгзаш инжа бир сас эса тобора авжланаётгандай эди. Беихтиёр, — гўё, шундай қилса қулоғига чалинаётган сас тиниб қоладигандек, — беҳиштий ишком-чайла тепасига ўрнатилган тунука шақилдоқ чилвирини силтаб тортди. Бирдан ҳаммаёқни жаранглаган товуш тутиб кетди. Шу баробарида гур этиб, ғарқ пишган узумзорнинг қабристонга туташ этагидан бир гала майна, чуғурчиқ ҳавога кўтарилди. Лекин, сас тинмади, бўшлиқлар бағридаги аллатовур симобий титроқ ҳам ўша-ўшалигича қолаверди. Кейин, ҳафсаласиз картга чўзилиб, узумзорнинг кунботар томонидан ўтган кумлоқ йўл бўйидаги адл тераклар оша осмонга мудроқли бир назар ташлади. Ва, ихтиёрсиз кўзлари каттариб кетди: булутми, тутунми, — баайни ҳалқа-халқа бўлиб, — яқкрл кўриниб турарди. Худди биров атай қўл билан ясаб кўйгандек.\nҲайратланиб қаддини тикларкан, бетоқатлик билан ишком-чайла буталарини суриб, ғаройиб ҳалқаларга синчков тикилди, кўзларини юмиб очди, киприкларини пирпиратди: йўқ, хаёлида эмас. Ана, аниқ-тиниқ кўряпти. Қизиқ!.. Шартта кунботар тарафга ўгирилиб, янаям таажжубланди: ана, бир ҳалқа оҳиста ерга яқинлашяпти. Қизиқ, ниманинг оқибатийкин бу?! Ҳали отасига айтиб беради, нима эканлигини сўрайди. Отаси билар бунинг сирини.\nАйни пешин. Иссиқ. Ишком-чайлада эса ҳаво янаям димроқ. Ҳарчанд ҳайратга тушмасин, тобора уйқуси зўраяётган эди. Картда кулала бўлиб ётди. Хаёлида ғаройиб ҳалқага дохил фикрлар чарх урган кўйи, алланечук мубҳам бир хавотир билан кўзларини юмди. Орадан ҳаял ўтиб-ўтмай, вужуд-вужуди бўйлаб таралаётган аллақандай ҳузурбахш бир титроқни сезди. Кейин... бир маҳап, қумлоқ йўл бўйидаги Тегирмонариқдан бахмалдек майин овоз эшитила бошлади: Шоир... Шоиржон, қаердасан? Тезроқ келмайсанми ахир, сени кутяпман-ку, жоним?!\nБеихтиёр ҳайрат аро Тегирмонариқнинг чоғроқ бир айланмаси сари оёғи ерга тегиб-тегмай югуриб бораркан, мана мен, деб жавоб бергиси келди-ю, лекин, туйқус онасининг бир ўгити ёдига тушиб, таққа тўхтади: асло ариқ бўйида ўйнаманглар, болам! Сув тагидан Сувпари отингни айтиб чақирадию, оқизиб кетади. «Сувпари кейин бизларни нима қилади, она?» «Руҳингни сув остига олиб тушади... Этинг балиқларга ем бўлади. Тушундингми?» «Она, руҳ нима?» «Руҳ — одамнинг жони...»\nТисарила-тисарила, Шоир ортига қайтди. Қоча бошлади. Ногоҳ, Мажнунтепа кабристони пастқамлигида базм қурган ўликларни кўриб қолди. Ўртада гулхан гуриллаб ёняпти. Гулхан теварагида кафани увада ўликлар, одамсиёқ суяклар... Кафани увада ўликларнинг сочлари тўзғин, тирноқлари ўсиб кетган, кўзлари қозиқ ўрадек қорайиб кўринади. Одамсиёқ суякларнинг эса тишлари иршайган. Қай бирлари жазаваси қўзиб қийқиришади, яна бирлари эса, бурғую балабон садолари остида жунунваш рақс тушаётирлар.\nШоир баттар қўрқиб кетди. Кескин ортига бурилиб, ишком-чайла томонга югурди. Ичкарига кира-сола, эшик тепасидаги шолни туширди. Сўнг, шартта картга чиқиб, тағин кулала бўлиб ётиб олди.\n...енди чирт кўзни юмиб, ўликка ўхшаб ётиш керак. Қимир этмай!.. Сувпариси, — қизиқ, қанақа бўларкин ўзи? — шаклу шамойили расмлардаги ярим аёл, ярим балиққа ўхшармикан? Узоқдан мўралаб кўрса бўларди. Аҳ, майли!.. Тинчиб қолди ишқилиб. Унинг овози бунчаям майин, бунчаям ширали экан... Ий-э, борган сари бургую балабон товуши авж оляпти-ку!.. Ана, кимдир ичкарига кирди! Аҳ, шу тобда Бўйноқ бўлганда эди! Зоҳир тирмизак келсин ҳали, Бўйноқни эргаштириб кетгани учун боплаб адабини бериб қўяди... Ана, ким бўлсаям аста яқинлашяпти. Узум ўғрилагани келган болаларданмикан-ё?..\nЯқинлашаверсин. Қўрқаётганлигини сездирса бўлмас. Ўликка ўхшаб ётаверса, кайтиб кетар ахир. Йўқ, қайтиб кетмоқчи эмас шекилли. Ана, секин кўлидан ушлади. Кафти, бармоқлари иссиқ, юмшоқ. Ана, нимадир деяпти.\n— Тур деяпман!\n...ий-э, бу... одамнинг кўнглидан кечаётган гапларниям бехато билади чоғи.\n— Бўлмаса-чи! — деди, ҳамон кўлидан ушлаб турган кимса. Унинг овози сал бошқачароқ — аллатовур чўзиқ эди. — Оч кўзингни. Ўзингни ўликка солиб ётганинг етар.\n— Нима дейсиз менга?— деб, кўзини очди-ю, рўпарасида бўйи картдан сал тикроқ, сочлари жингала, юзлари тиниқ, кўзлари бениҳоя чақноқ бир одамчани кўриб, беихтиёр ҳайратдан донг қотди: ким ўзи бу?! Ёши нечада бунинг?.. Қизиқ, лекин жудаям танишдек — бирор кинода кўрганми ё тогасидан эшитган эртакларида шунақа одамча ҳақида гап бормиди?.. — Ким керак сизга?\n— Сен кераксан.\n— Ҳа, сен.\nЁши нечадалиги номаълум, дам ёқимтой болакайдек, дам навқирон йигитдай бўлиб туюлаётган, бўйи паканагина бу Одамчанинг кафти аллатовур юмшоқ ҳам хийла иссиқ эди.\nШоир қўлини тортиб, картда оёқларини тушириб ўтираркан:\n— Мен сизни танимайман-ку? — деди.\nОдамча сўзларни чўзиброқ ширадор талаффуз этиб:\n— Сени танишинг шарт эмас,— деди. — Кетдик!\nОдамча, янаям кўзлари чақнаб, осмон сари ишора қилган кўйи:\n— Аршу аълога-да! — деди.\n— Э, мен нима қиламан у ёқда?\n— Бу ерда нима қилмоқчисан?\n— Узумзорни қўриқлайман.\nОдамча бир сапчиб, картда оёқларини осилтириб ўтиргач, беписанд кулимсираб:\n— Бемаъни... беҳуда! — деди. — Ана, кўр. — Одамча шундай деб, ишком-чайла эшиги ёнидаги ғарқ пишган шивирғони узум томон кўрсаткич бармоғини чўзди. Бирдан узумнинг тилларанг барглари ловуллаб ёна бошлади. — Кўряпсанми?\nБеихтиёр таҳликаданми, кўзлари каттариб, Шоир шарп этказиб, Одамчанинг кўлига урди:\n— Қўрқма, — деди Одамча кулиб. — Хўш, кетдикми?\n— Йўқ... Ўзинг кетавер. Одамча тағин ғалати жилмайиб:\n— Одамзод умр бўйи осмонга талпиниб яшашини сен ҳали билмайсан-да! — деди. — Осмон қаватларида қандай мавжудотлар борлигини, улар нима ишлар билан машғуллигани одамларнинг жуда-жуда билгилари келади, лекин ҳеч қачон билолмайдилар. Агар ҳозир мен билан равона бўлсанг, кўп сирларга ошно бўласан, учиб-кезиб юрасан. Маза!\n— И, ота-онам-чи? Укамла-чи? Опаларим-чи? Нима, уларни соғинмайманми?\n— Ҳеч қачон!.. — деди Одамча. — Заминдан узилганинг сайин, осмонга кўтарилганинг сари, бепарво... беғам бўлаверасан.\n— Кейин, мени тополмай, ота-онам йиғлаб юрадилар-а, шундайми?\n— Кўрқма, жасадингни қолдириб кетамиз. Ўзлари кўмишади.\n— Э, йўқ!.. — деди Шоир, кескин бош чайқаб. — Кетмайди бунақаси.\n— Билиб кўй, бари бир эрта бир кун оборишади. Лекин, унда қаёққа тушишингни Худо билади.\nШоир ялт юзланиб:\n— Худо борми ўзи? — деб сўради. Одамча янаям дилкаш жилмайиб:\n— Билиб турибман, бор десам ҳам, йўқ десам ҳам ишонмайсан, — деди. — Чунки одамсан-ку!.. Одамзод ҳар хил шубҳаю хавотирлар билан бири-бирининг бошини еб юраверади. Эй, инс... инсон, тушуняпсанми гапларимга?!\nОдамча аста кифтига қоқиб:\n— Ҳозир энг беғубор пайтинг, ҳали дунёнинг кўп кирдикорларидан бехабарсан, — деди. — Эрта бир кун даврадошларингдан ўзиб кетаверсанг, олайиб қарашади. Агар қолиб кетаверсанг, бурун жийиришади. Кейин, бот-бот виждонсизларга дуч келиб ўртанаверасан. Дардманд дилингга ҳамдаму дардкаш излайсан, лекин, тополмайсан. Дўст деб билганларингнинг деярли бари охир-оқибат манфаатпараст, таъмагир бўлиб чиқади. Кейин, не қиларингни билолмай, бош чангшшаб қоласан.\n— Йўқ... йўқ!\n— Йўқ, дема, болакай... Айтмоқчи, уканг қани — уйга кетганми? Унинг нописанд гап оҳанги, тағин алланечук ўсмоқчилаётгани малол келиб:\n— Кимсан ўзинг? — деди Шоир.\n— Айтдим-ку, осмондан тушган фариштаман, — деди Одамча, яна жилмайиб.\n— Гапимга ишонавер!..\n— Фаришта эмассан. Сен — шайтонсан!\n— Майли, шайтон бўла қолай. Лекин гапларимга ишон: бу дунёда ҳамма нарсанинг ўз ўрни, ўз қадри бор. Аммо, Худо ҳаққи, қасам ичиб айтаманки, бу оламда фақат одамзод ўз ўрни, ўз қадрини тополмай, нима учун келганию нима учун кетиб бораётганлигини билолмай ўтади. Шу боис одамзоднинг боши умр бўйи ҳар хил ғалваю туганмас таъқиблардан чиқмайди. Мен эса сени муқаррар уқубатлардан, қайғулардан халос қилмоқчиман... Хўш, кетдикми?\nОдамча сакраб пастга тушди-ю, Шоирнинг қўлидан тортди. Шоир картдан учиб тушаркан, жонҳоври Одамчанинг оёғига ёпишди.\n— Шавкат!.. — деб қичқирди хотини, тажанглик билан. Сўнг, қизига буюрди. — Нодира, тур, қўл-бетини ювиб, укангни уйга олиб кир. Лойда ўйнамасин. Ана, зор қолгур ҳаво янаям айнияпти.\nШоир, хаёли тўзғиб, беихтиёр уф тортди: хотин касал. Айниқса, мана шундай беқарор баҳор кунлари қўл-оёғининг бармоқлари, бўғимлари кақшаб оғригани оғриган. Ўғилчанинг ҳам соғлиги чатоқ... Ҳаммасига шу... қафасдайгина ҳовлича сабаб. Қуёшга терскайлигию жарлик этагида жойлашгани учунми, қишин-ёзин заҳхона. Мудом даҳлизнинг деворларию хоналар шифтидан ачимсиқ бир рутубат уфуриб туради.\nАслида бу икки хоналик ҳовлини олиш фикри ҳатто хаёлида ҳам йўқ эди-ку, лекин ижарахона учун тиш қўпортиргандай ҳар ой сайин фалон сўм тўлагандан ташқари, бадфеъл ижарагирнинг қош-қовоғига мутеларча қараб яшаш азоби ҳам роса жонига теккан эди; кейин, бу ховлича учун пулни ўша кунларда меҳмон бўлиб келган ота тўлаган — у пайтларда ўзи аспирант эди, илми толибда пул нима қилсин!.. Хуллас, яхшими-ёмонми, бошпаналик бўлганларига эр-хотин бениҳоя суюнган эдилар. Аммо, орадан уч-турт йил ўтар-ўтмас, севинчлари оғриқли бир ҳасратга айланди — аввал хотин бедаво дардга чалинди, яқинда эса ўғилчанинг ҳам хасталиги аён бўлди.\nТуйқус, ҳув ўшанда Одамчанинг чўзиб-чўзиб айтган бир ситамкор гапи Шоирнинг кулоқлари остида акс-садо бериб жаранглаётгандай туюлди: гапларимга ишон — бу дунёда ҳамма нарсанинг ўз ўрни, ўз қадри бор. Аммо, Худо ҳаққи, қасам ичиб айтаманки, бу оламда фақат одамзод ўз ўрни, ўз қадрини тополмай, нима учун келганию нима учун кетиб бораётганлигини билолмай ўтади.\nШоир, ҳамон хотини дилтанг койинаётганлигини эшитгиси келмай, хаёлчанлик билан кўзларини юмди: қизиқ, Одамча ўшанда тушига кирганмиди ёки... Агар туш бўлса, нега бари бу қадар равшан хотирида муҳрланиб қолган? Мана, шу тобда ҳам Сувпарисининг майин, ширали овозини аниқ эшитаётгандек; Мажнунтепа қабристони пастқамлигидаги ўликлар базмини аён кўраётгандек... Ундан кейинги ғаройиб манзаралар ҳам, ана, ясов тортиб кўз ўнгидан ўтмоқда.\nКимдир кифтига туртяпти.\nШоир аста кўзларини очиб, тумшуғи кирланиб-кўкариб кетган латта этикни кўрди: тагин ким бўлдийкин бу? Одамча... қип-яланғоч эди шекилли. Ана, тағин кифтига нуқияпти.\n— Тур, ўғлим.\nШоир отасининг овозини таниди: ий-э, этик ахир отамники-ку!\n— Нима учун ерда ётибсан? — деб сўради отаси.\nШоир таажжубланди: чиндан ҳам нега тап-тақир ерда ётибди, картда эди-ку?! Ҳа-я!..\n— Уйқунгда босинқирабсан-да, а?\nШоир тураётиб, майкаси ҳамда иштонига илашган чанг-чунгни қоқди:\n— Зоҳир қани? — деди.\n— Шийпонда, — деди отаси.\nКунботардаги шийпон томондан беданаларнинг хониши эшитилиб турарди. Нима учун Бўйноқни эргаштириб кетдингизлар? — деди Шоир. — Олдимга битта Одамча келди. Бўйноқ бўлганда келолмасди.\n— Қанақа Одамча экан у?\n— Билмайман... Аршу аълоданман, деди. Фаришта эмиш.\n— Эсинг жойидами, ўғлим! — деди.\n— Рост айтяпман, ота. Ишонмасангиз, ана, кўринг ўзингиз!..\nШоир югуриб, ишком-чайла эшиги олдидаги шивирғони узум ёнига борди. Ва, ҳайрат ичра тек қотиб, кифтларини қисди: узум гуруллаб ёнмагандай эди, аслидаги ҳолича барглар хиёл тилларанг тусда товланиб турарди.\n— Ҳа, тинчликми? — деди отаси. — Жим бўлиб қолдинг?\n— Ўша Одамча ўзининг осмондан тушганлигини менга билдириб қўймоқчи бўлиб, бармоғи учини тўғрилаши билан ана шу узум ловуллаб ёнган эди. Мен, ўчир, деб унинг қўлига ургандим, олов ўчиб қолувди. Кейин, Одамча мени ўзи билан олиб кетиш учун кўлимдан тортганида, картдан учиб тушиб, оёғига ёпишган эдим. Ҳойнаҳой... сизни кўриб қолиб, Одамча қочиб кетган бўлиши керак, ота.\nБир оз жимликдан сўнг, отаси чимирилиб, қўл силтади:\n— Қўй, тоғангга ўхшаб эртак тўқима, ўғлим! — деди. — Калламни қотирма, тушингга кирган бўлса керак ёки кўзингта кўрингандир.\n— Йўқ, ота... Гапиргани қўймай, отаси:\n— Бас қил, ўғлим, — деди. — Ўзинг туппа-тузук боласан-у, лекин, баъзан оширворганинг ёмон-да!\nШоир, гаплари чинлигига отасини қандай ишонтирарини билолмай, энса қашиди. Кулди. Эх, ота, деди... Кейин, Сувпариси чақирганини ҳам, ўликлар базмини кўриб қўрққанлигини ҳам айтмади — бари бир, отаси ишонмайди.\n— Шийпонга бор, — деди отаси, сочларини силаб. — Ўсиб кетибди, покида олдиришинг керак... Уканг овқат келтирди. Қоринларингизни тўйғазгандан кейин, ўт теринглар.\nШоир хаёлчан алфозда шийпон томонга юриб кетди.\nНамозшом чоғи ҳовлига қайтганларидан сўнг, ҳаммалари сўрида давра қуриб овқатланишгач, негадир, Шоир бемаҳат уйқу элитаётганлигини сезди. Кейин, эсу хушдан бегона, кўрпачага чўзилиб, ухлаб қолганлигини билмади.\nБир маҳал, гангур-гунгир овозлар олис-олислардан қулоғига чалинаётгандай эшитила бошлади:\n— Уйғотма, онаси, ухлайверсин... Бошига ёстиқ қўй, устига кўрпа ташла.\n— Ўзингиз билан бирга олиб кетмайсизми?\nБеихтиёр Шоирнинг кўзлари хиёл очилди: юлдузлар!.. Томга тегай-тегай деб турибди. Тонг отяпти...\n— Бугун пешин пайти беҳиштий узум ишком-чайлада ухлаб қолган экан, туш кўриб, картдан йиқилиб тушибди.\n— Вуй-эй!.. Отаси, кўрқмаптими ишқилиб?\nНогоҳ, Шоир вужудида оний бир роҳатбахш титроқни туйди-ю, ўзини юлдузлар сари парвоз қилаётгандай ҳис этиб, яна ухлаб қолди.\nАлламаҳалда роса уйқуга қонгандай кўзларини очди: юлдузлар кўтарилиб кетибди. Тепага келган тўлин ой эса ҳаммаёқни сутдай ойдин нурга чулғаган. Дафъатан қаерда ётганини билолмай, секин қаддини тиклаб, ён-верига сергак кўз югуртирди: сўрининг чап томонида онаси, опаси, у ёқда укалари қатор ухлашяпти. Ўзи эса... Нега онасининг оёқ учида тунаб колган? Ахир, отасининг ёнида бўлиши керак эди-ку? Қизиқ, нима учун отаси бирга обкетмабди?\nТағин тўшакка чўзилиб, ёстиққа бош қўйди.\nЯхши — узоқ ухлаган каби уйқуга қонган. Руҳи тетик. Ажаб, нимадир қилгиси келаётгандай эди. Лекин нима қилиши кераклигини билолмаяпти... Энди ҳадеганда ухлаёлмаса керак. Ойга тикилди: ўртасида... тоғми? Ҳа, худди тоққа ўхшаркан. Ойда... одам бормикан-а?\nДабдурустдан осмонга учгиси келиб қолди. Энтикди. Назарида, даст ўрнидан туриб, шитоб қўлларини ёйса — шув этиб учиб кетадигандек... Яна беихтиёр энтикди: учса... учаверса. Юлдуздан юлдузларга қўниб, сайр қилиб юрса... Бугун, пешин вақти, ўша Одамча билан Аршу аълога учса бўларкан. Ойда, юлдузларда нималар борлигини, нималар бўлаётганлигини кўриб тушарди. Йўқ, кейин қайтиб тушмайсан, деди-ку!.. Отаси ишонмади. Майли... бирор кун ўзларига йўлиқиб қолса, сўнгра ишониб қоларла... Ҳозир шийпонга бориш керак.\nШу фикр кўнглидан кечгани ҳамоно, ирғиб ўрнидан турди. Онасига, опасига, укаларига бир-бир қаради: ҳаммаси мириқиб ухлаяпти... Сўнг, сўри чамбарагига чиқиб, қўлларини ёйган кўйи, пастга сакради. Қизиқ, негадир ерга тап этиб тушмади, гўё қушдай оҳиста қўнди. Суюниб кетди. Чамбаракка ҳардамхаёллик билан нигоҳ ташлади. Сўнг, бир зум осмонга орзиқиб тикилди: балааанд... Адоғи бормикан-а?.. Юлдузлар... Улар бунча кўп. Ана, бир юлдуз пизиллаб учиб, яна осмон бағрига сингиб кетди.\nОёқ яланг юриб, дарвозага якинлашаркан, қаердадир бир итнинг ғайирлик билан ҳурганини эшитди, шу аснода, тағин бир гала ит вовуллади. Ва, хиёлдан сўнг, итларнинг уни учди.\nЖисму жонини атланечук бир хавотир чулғаётганини ҳис этаркан, бари бир қўрқмаслик кераклигини ўйлаб, секин дарвозани очди. Кўчага чиқди.\nҲаммаёқ опойдин. Кўчада ҳеч бир зоғ кўринмайди. Жимжитлик. Аммо олисдаги шаршаранинг бўғиқ шовуллаётгани кулоққа элас-элас эшитилади.\nДарвозани маҳкам ёпгач, майда тошлар товонига қадалаётганини сезиб-сезмай, заранг кўча ўртасидан илдам юриб кетди. Зипиллаб бораркан, совқатаётганини сезди. Жунжикди. Майкаси устидан кўйлак киймаганига афсуслангандай бўлди.\nОдамча кўча адоғидаги кенг майдонлик ўртасидан газлама дўкони томонга шамолдай елиб ўтди.\nЁ кўзига кўриндимикан-а?\nАллақачон Шоир ҳайкалдай тек қотган эди. Иккилана бошлади: анча юриб қўйган, ортига қайтгиси йўқ. Бироқ олдинда хавф борга ўхшаяпти. Қайтса-чи? Йўқ, қўрқмаслик керак. Нимадир ғуруллади!\nШоир илкис майдонликнинг нариги бетидага тор кўчага тикилиб қаради: қоронғироқ... Китоб дўконининг сояси кўча ярмини эгаллаган. Олдинда дарахтлар қорайиб кўринади. Дарахтлар оҳиста шовуллаяпти.\n...е, ғурулласа — ғуруллар! Қўрқмаслик керак. Онаси рост айтади: қўрққанга қўша кўринар. Қўрқмай, дадил юриш керак.\nБеихтиёр қўлларини мушт қилган кўйи, секин жойидан жилди. Кейин, агар бирор кори ҳол рўй бергудай бўлса, зувиллаб қочажагини ўйлаб, тобора чаққонроқ юрди. Айни майдон ўртасига яқинлашаётганида, тунқус бир ит яна ғайирлик билан вовуллади.\nГўё Одамча итга айланиб ташланмоқчи бўлаётгандек, Шоир кескин ўгирилиб каради: бир гала кўппак тут соясида бир қанжиқни ўраб олган экан. Тапашишяпти.\n...уф-ф! Боя дўкон томон елиб ўтган ҳам... Йўқ, Одамча эди. Аниқ!.. Қўрқмаслик керак. Вуй, юракнинг олатасир уришини: дук-дук, дук-дук!.. Қўрқмаслик керак. Буёғи оз қолди энди. Анави дарахтзордан кейин, Тегирмонариқ кўпригидан ўтса — у ёғи боғ.\nШоир, ён-верига аланглаган кўйи, илдам юриб бормоқда эди. Бир зумда майдонлик ортда қолди, кейин чаққон тор кўчадан ўтди.\nДарахтзор оралаган сўқмоқ ой нуридан гўё бехад-беҳисоб кумуш тангалар сочилиб ётгандай бўлиб кўринади. Шабадада оҳиста шовуллаётган дарахтлар орасида нимадир пинҳондек, негадир Одамча қадам-бақадам пойлаётгандай туюлаверади. Қовжироқ ўт-ўланлар бағридаги бедор ҳашаротлар эса кўнгилга янаям ғулу солиб шитирлайди.\nБехос, бир бойқуш тун сукунатини тилкалаворди: қиюв-в!..\nШоир беихтиёр сесканди. Шу аснода, бирдан бир неча қуш потирлаб учди. Шоир ғудраниб сўкинаркан, бирга эргаштириб қайтмаганлари учун дилида отасидан ўксиди... Кейин, Тегирмонариқ кўпригига яқинлашаркан, жисму жонида беором кезаёгган кўркув ҳиссини утгутгандай бўлди: қурбақалар басма-басига сайрашяпти. Еру кўкни жониворларнинг ёқимли бир нагмаси тутиб кетгандай эди. Қирғоқ бўйидаги ўскин қиеқлар бетиним титранади. Қурбақалар чўлп-чўлп сувга калла ташлайди. Тўлиб оқаётган симобий сув юзаси эса қуёш тиғида қолган кумуш лаълидай жимир-жимир ялтирайди. Бунақасини ҳеч качон кўрмаган эди. Ажойиб!.. Ойдин кеча.\nҚумлоқ йўл бетидаги адл тераклар ой нурига чўмилиб, майин шовуллайди. Йўлдан нари мевазор боғ. Боғ узумзорга туташиб кетган. Ажаб, атроф-теваракда кўнгилга аллақандай хотиржамлик аралаш завқ-шавқ бағишловчи бир осудалик кезаётгандай эди. Гарчи, ушбу гўзал табиатнинг бир зарраси эканлигини Шоир айни кезда идрок этмаётган эса-да, унга вужуд-вужуди билан қўшилиб-қоришиб кетгандек, энди қўрқув ҳиссини тамомила унутган — то ҳануз фикру ёдини банд этиб келаётган Одамча хаёлидан бутунлай кўтарилган эди.\nБир маҳал, рўпарадан ўйноклаб Бўйноқ кўринди.\n— Бўйноқ! — деди Шоир суюниб. — Бўйноқ!\nЖонивор, аллатовур ер бағирлаб, оёғига суйкалди, сўнг ялинчоқланаётгандай ғингшиб, қўлларини ялади.\n— Мени ташлаб келаверибсан-а, Бўйноқ! — деди Шоир, унинг калласига беозор шапатилаб. — Йўлда бир гала кучукларга дуч келдим. Эҳ-ҳ, Бўйноқ!..\nБўйноқ тағин ихтиёрсизлигидан нолиётгандай чингсиб, қўлларини ялаб, қуриб қўйди. Ногоҳ, безовта бўлгандек, ариқ бўйидаги бостирма остида эшак бир пишқирди. Қўтондаги қўйларнинг ороми бузилди.\nОтаси шийпон айвонидаги картда ётган эди, секин қоматини тиклаб:\n— Ким? — деди.\n— Ота, — деди Шоир.\nОтаси, овози алланечук товланиб:\n— Қўрқмадингми? — деди.\n— Йўқ, қўрқмадим, — деди Шоир.\n— Қўрққандирсан-ов, ўғлим... Бу ёққа келганингни онанг биладими?\n— Уйғотгим келмади.\nБўйноқ тағин бир суйкалиб, нарида чўнқайди.\nШоир карт чеккасида оёқларини шолга артди, сўнг отасининг қучоғига кирди. Тўшак иссиққина эди. Кифтига отаси меҳрчан қоқиб:\n— Ухла, — деди.\nҲаммаёқ жимжит. Еру осмон оп-ойдин. Юлдузлар ажаб бир сеҳркорлик билан жимирлайди. Терак барглари эса, аллалаётган каби майин шилдирайди. Негадир, Шоирнинг уйқуси келмаётган эди:\n— Ота... — деди. — Эрта қанақа кун?\n— Бозор куни «Алифбе» олиб бераман, девдингиз.\n— Бозоргача ҳали уч кун бор.\n— Беш кундан кейин мактаб, ота.\n— Насиб!.. Энди ухла, ўғлим. Шоир кўзларини юмди.\nКейин, туйқус О д а м ч а ҳамда ў л и к л а р базми ёдиға тушди-ю, шартта кўрпани бошига тортди.\nХиёлдан сўнг, нимасидандир айро тушаётганлигини ҳис этиб-этолмай, тобора уйқу ғолиб келаётганлигини сезди.\n...алламаҳалда, тушидами ёхуд хаёлидами, турналар билан осмону фалакда учиб юргандай туюдди. Ва, орадан ҳаял ўтар-ўтмас, бирдан кўнгли айниб, шартта карт чеккасига чўзилар-чўзилмас, қайт қилвораркан, турналар алёри қулоғига бўғиқ чалинди: қур-эй! Қур-эй!..\nАъзойи бадани қалт-қалт титраркан, оғзидан қусқи аралаш сўлак оққанча, беҳол кўкка тикилди: тонг бўзариб отмоқда, осмон бағрида қатор тизилишиб учаётган турналар қатдирғочлардай кичрайиб кўринадилар: қур-эй! Қур-эй!..\nШу пайтда отаси ариқ томондан илдам келиб, муздай кафтини пешонасига босаркан:\n— Айтгандим-ку, қўрққансан, деб! — деди. — Ана, лабларингга учуқ тошипти. Тағин бирдан кўнгли айниб, ичак-чавоғи оғзига келгандай бўлди. Лекин, қайт қилолмади.\n— Қус! — деди отаси, унинг бошини кафтлари орасида тутиб. — Қуссанг, енгил тортасан.\nШоир янаям қалт-қалт титраб:\n— Келмаёпти, — деди. — Совуқ еёбман.\n— Иситманики... Ўтиб кетади. — Отаси елкасидаги белбоғни олиб, лабларини артди, юзларини сийирди. Темир чойнакдан пиёлага совуқ чой қуйиб, оғзини чайдирди. Сўнг, тўшакка чўзилгач, кўрпани икки қатлаб устига ёпди. — Худо хоҳласа, яхши бўп кетасан, ўғлим. Ўйлама... ҳеч нимани ўйлама, отдай бўп кетасан ҳали.\nШоир, орадан лаҳза кечар-кечмас, алахсирай бошлади: ана, О д а м ч а... одамсимон с у я к л а р... Ана, кимдир чақиряпти. Ий-э, Сувпариси-ку! Қочиш... қочиш керак!... Ногоҳ, яйдоқ бир қизил от пайдо бўлди... От томон югуриш... Отга миниб қочиш... қочиш керак!..\n... жиққа терга ботиб уйғонди.\nЧошгоҳ маҳали. Қуёш қиздирмоқда. Тераклар шохида ғуж-гуж чумчуқлар чуғурлашяпти. Шоир секин тўшакда чўнқайиб ўтирди. Хийла бедармон эди. Ён-верига хастаҳол қаради: ота кўринмайди. Ақлу шуурини қуюқ туманми, нимадир ўраб-чирмаб олгандай эди... Нима қилсайкин-а? Секин картдан тушди. Шийпон айвонига туташ хона эшигини очиб қаради: ота бу ерда ҳам йўқ. Қаерда бўлиши мумкин?.. Бўйноқ-чи?\nТуйқус, нимадир гурс этди. Тўрқовокдаги беданалардан бири безовта питирлади. Шоир Мажнунтепа томон нигоҳ ташлаб, ишком-чайла ёнида отасини кўрди. Ота қўлидаги алланима қуёш нурида ялт-юлт қилмоқда эди. Отаси томон жилди. Бир оз юргач, чарчади. Намчил ариқча бўйидаги қуруқшаб ётган кесак устига чўнқайди. Бемажол эди. Қулоқлари шанғиллаяпти. Кўзлари тинаётганини сезди. Мажолсизликдан хўрлиги келди. Кейин, нечундир аллакимлардан кўнглида ўксиди. Ва, аста ув тортиб, йиглай бошлади: ота, менга нима бўлди? Отажон!..\nШу пайтда, қаёқдандир Бўйноқ елиб келди. Халлослаб-хансираб оёқларига суйкалди. Сўнг, пойида чўзилиб, қўлларини ялади. Чингсиди.\n— Ҳа, Бўйноқ?..— деди Шоир. — Мана... мен нега йиғлаёпман, биласанми? Билмайсан. Ўзим ҳам билмайман.\nБўйноқ тумшуғини чўзди... Сўнг, ўрнидан турди-ю, ариқчадан ошиб, ишком-чайла сари йўл бошлади. Беш-олти қадам нари бориб, ортига қаради. Чўнқайди. Ғингшиди.\nШоир секин ариқчадан ўтиб, ер бағирлаб ётган узумлар оралаган кўйи, ишком-чайла сари юрди. Чайлага яқинлашаётиб, кўраётганларига ишониб-ишонолмай, серрайиб қолди: кечагина пешин чоғи ҳушидами-тушидами токнинг гуруллаб ёнган шохидаги барглар чиндан ҳам гулханда қовжирагандай қувраган; шиғил-шиғил шивирғони шингиллар эса пўлқитланиб ётар; отаси уни чопган; чопилган жойдан энди кўз ёшидай суюқлик сизиб оқмоқда эди.\n— Нима учун чопдингиз?\nОтаси токнинг ёнбетида бир чуқур ковлаётган эди, бирдан сесканиб қарадию:\n— Ҳа, Шоиржон?.. — деди. Сўнг, шартта кетмонни қўйиб, кифтидан қучди. — Пешонасидан ўпди. Лабларидаги пўрсиқ учуқларни оҳиста босиб кўрди. —Йиғлабсан-ку, ўғлим. Нима бўлди?\n— Кап-катта бола-я?! Уят... уят.\n— Нима учун уни чопиб ташладингиз?\n— Сен... бунга парво қилма, ўғлим.\nНазарида, отаси ниманидир пайқаган, нимадандир безовта эди.\n— Чопмаслик керак эди.\n— Боғда қуриган дарахт, ток... хунук кўринади-да! — Ота шундай деб, бир кундаёқ қовжираб-қувраган токни чуқурга босиб, устидан тупроқ торта бошлади. — Бор, чайлага кириб, дамингни олиб ёт. Ухлаб қолма лекин!.. Бирга қайтамиз.\n— Кўмиб ташлаганча, қўйларга берсангиз бўлмасмиди, ота? Отасининг кўйлаги тердан жиққа ҳўл эди, пешонасидаги терларни енгига артиб:\n— Сен ҳозир бу ёққа келмаслигинг керак эди, Шоиржон, — деди. — Учингансан ахир, ўғлим.\nТуйқус Бўйноқ ирғиб турди-ю, ғаюрлик билан ер таталаганча, негадир қабристонга қараб ҳура бошлади.\nОта шартта бир кесакни олиб отаркан:\n— Бўйноқ! — деди ўшқириб. — Ўчир!..\nШоир илкис қабристон томонга ўгирилди, кўзига бирор зоғ кўринмади. Лекин, тағин ажабтовур бурғую балабон садолари қулоғига чалинаётгандай туюлиб, боши айланаётганлигини сезди. Сўнг:\n— Эшитяпсизми, ота? — деди.\n— Нимани? — деди отаси, кўзлари бежоланиб.\n— Балабон товушини.\nОта индамай, ток занга ёнидаги ойболтани белбоғига қистирди-ю, илдам бориб:\n— Опич елкамга, Шоиржон, — деди.\n— Керак эмас, ота. Ўзим...\n— Бўл, гапни кўпайтирма!\nШоир хушлар-хушламас отасининг елкасига опичди. Бўйноқни эргаштириб, ишком-чайладан анча узоқлашганларидан сўнг, ота ўйчанлик билан:\n— Ҳадемай, узум узишни бошлаймиз, — деди. — Энди сен боққа келмасанг ҳам бўлади. Мактабга тайёргарлик кўришинг керак.\nШоир индамай, Мажнунтепа қабристони томон ўгирилиб қаради: аллатовур ҳарир парда янглиғ нимадир тағин жимирлаб, кумушрангланиб кўринаётгандай эди.\nТуси учиб кетган вассажуфт шифтга Шоир хаёлчан тикилган кўйи, олис ўтмишни хотирларкан, ҳамон ҳайрону маълул эди: ўшандан кейин, — кўп йиллар кейин, — тапабалик кезларида нимадандир сиқилган, кимнингдир дийдорига илҳақ дамларида, баъзан эса дабдурустдан учиб кетиш учун бот-бот осмонга талпинганлари ёдига тушди. Тағин беихтиёр оташин энтиқтси. Қани эди, қулочини ёйса-ю, учиииб кетса!..\nНега... нима учун шундай — ҳануз бирор-бир жўяли жавоб айтолмайди. Аммо, шу армонли истак ҳар гал кўнглидан кечгани ҳамоно, сирли-синоатли само жудаям ёвуқ туюлиб, руҳиятида алланечук сурурбахш бир титратмани ҳис этади. Ва, кўзларини юмадию... қулоқлари остида шамол гувиллаётгандек, жисму жуссаси эса тобора енгил тортаётгандай учиб кетаверади.\nБу ғалати ҳолдан яқин-яқинларгача баҳри дили яйраганлигини ҳали-ҳамон энтикиб эслайди. Ўшандай кезларда: салом, тўлин ой!.. Мана, менман, деб ҳайқиргиси келганлиги ёдига тушиб, ҳали-ҳамон хуррам жилмаяди. Бироқ, бу ажабтовур ҳолни ҳеч қачон бировга айтмаган. Билади: айтса — ҳангоматалаблар эсарига йўйиб қўймасалар ҳамки, албатта кулишлари тайин. Дарвоқе, ўшанда нима учун ишком-чайла ёнидан саросар жўнаганлари боисини билолмаган, отаси эса дабдурустдан саросималанганлиги сабабини айтмаган эди.\nОтасининг табиати ўзи шунақа: камгапроқ.\nТо хануз қўққисдан Бўйноқнинг ғаюрлик билан ер таталаганча, Мажнунтепа қабристонига қараб ёвқур ҳургани-ю, дафъатан отасининг кўзлари бежоланганлиги ҳамда ногоҳ ўзининг қулоқларига аллақандай садолар чалинганлиги сирини билолмайди.\nҲа, гарчи таҳлика ичра бир кори ҳолни кутган эса-да, орадан бир йил ўтгунга довур ҳеч нима рўй бермаган эди. Кейин, роппа-роса бир йилдан сўнг, айни узум пишиги кунларида бири-биридан даҳшатлироқ бир неча воқеа устма-уст содир бўлган эди.\nҲамон ўша кунлар ёдига тушган заҳотиёқ, О д а м ч а майдонликни кесиб ўтган ойдин кечадагидек, бирдан юраги олатасир ура кетди.\nПешин пайти эди, туйкус дарвоза очилиб, ҳовлига аввал қўнғиздек қоп-қора бир кучукча югуриб кирди-ю, тарвақайлаган тут остида мудраб ётган Бўйноқни кўриб, чўчонглаб ҳура бошлади: чав-чав-чав!..\nКучукча таниш эди: оти — Тозигул. Бўйноқ эринчоқлик билан ғуриллаб қўйди. Тозигул ҳуришдан тиниб, оғилхона айвони устунини ҳидлади. Сўнг, орқа оёқларидан биттасини кўтариб, устун пойини ҳўллади.\nШоир боғдан ўт териб келган, энди сўрида ўтириб, қулфак сомса емоқда эди, онасига қараб:\n— Ана, қовоғингиз учиб турган бўлса, жўги холангиз келди, — деди. — Туринг, кутиб олинг.\nЗоҳир эса, шишиб кетган хаста оеғини сўри чамбараги устига қўйиб ётган эди, бир инграниб:\n— Ана, жўга холангизнинг Тозигули аллақачон иш бажариб қўйди, — деди.\nОна ўғилларини беозор койиди:\n— Жим бўлинглар-э, мусулмонлар!..\nШу аснода, елкасига хуржун ташлаб, кўлига узун ҳасса тутган, баланд бўйли, қорапаранг, олтмиш ёшлардаги бир лўли хотин дарвозахонага туташ айвондан ўтиб, сўри сари илдам яқинлашаверди.\n— Ассалом, Майрам хола!.. — деди она, иешвоз юриб. — Келинг... Хуш келдингиз. Майрам лўли хуржуни ҳамда ҳассасини ерга қўйиб, саломга алик олгач, атроф-теваракка бир қур кўз югуртираркан:\n— Адол, молу жонинг соғми? — деди. — Бойингу бачаларинг эсон-омонми?\n— Шукр, Майрам холажон. Сўрига чиқинг. Чалоб қилиб қўйибман. Муздеккина.\nМайрам лўли қарс уриб:\n— Тозигул!.. — деди.\nКучукча бесабр ҳовли исканиб юрган эди, зинғиллаб бориб, хуржун ёнида чўнқайди. Кейин, Майрам лўли сўрига чиқаётиб:\n— Чориёрлар ҳақига, азиз авлиёю анбиёлар ҳақига қозон осиб, ис чиқар, Адол! — деди. — Кам бўлмайсан. Тавба гуноҳни йўққилар, садақа-балони!..\n— Яратган Қодир эгамга эртаю кеч шукур қилиб юрибман-ку, Майрам хола.\n— Ношукурлик — ёмон, лекин яккаш шукронангнинг ўзи камлик қилади. Билдингми?.. Сахий бўл, саховатли бўл.\n— Ҳа, энди имкон қадар-да, Майрам хола! — деб, она Зоҳирни озорсиз койиди. — Ҳай, беадаб, нарироқ сурилсанг-чи!\n— Қўй, ётаверсин, — деди Майрам лўли сўри чеккасига ҳорғин чўкиб. — Бачанг хаста-ку, Адол?.. Ҳа, туркваччалар! ..\nЗоҳир чўзала тушиб ётган кўйи, хиёл сурилган бўлиб, «жўги хола»га алланечук бир қараб қўйди. Қуруқшаган лабларини қимтиди. Майрам лўли кафтларини ёйиб:\n— Омин, Худоё худовандо шеримард жиловдоринг бўлсун, Адол... Бола-чақангни роҳатини кўр. Оллоҳу акбар! — деди.\n— Илоё айтганингиз келсин, Майрам холажон!..\n— Кўчангдан ўтиб кетаётувдим. Тозигулим дарвозангни олдида такқа тўхтаб, кирабиз, деди. Хай, кирсак — кирайлук, дедим.\nЗоҳир беихтиёр пиқ этиб кулди. Она тағин унга нохуш чимирилиб:\n— Ҳай, Зойир!.. — деди. Сўнг, Майрам лўлига чой қуйиб узатди. — Ҳамиша меҳмон учун дарвозамиз очиқ, Майрам хола. Кейинги пайтларда камдийдор бўлиб кетувдингиз ўзи.\n— Бу йил Самарқандда қишлаб, Сурхондарёда амал-тақал билан баҳорни ўтказдук. Биласан-ку, жўги холангни оёғи боқаду, Адол! Мана, ёз... пишиқчилик. Кеча, хуфтон маҳали дайравотга келиб қўнганбиз.\n— Олинг, бичак дан енг, Майрам хола, чойни қуруқ ичманг.\n— Ейман, — деди Майрам лўли, чойдан ҳўплаб. — Оёғим тортмаган жойга кирмайман, кўнглим тусамаган жойдан туз тотмайман. Лекин, сан яхшисан, Адол. Дастурхонинг манга бегона эмас. Кўчангда ўзингга ўхшаган уч-тўртта дилтортарим бор. Бугун бир-бир дийдорлашиб чиқаман.\n— Майли, муродингиз ҳосил бўлсин, Майрам хола.\nМайрам лўли чой ичди, сомсадан еди. Сўнг, дабдурустдан бошини сарак-сарак қилиб:\n— Айтсам — тилим куяди, айтмасам — дилим!.. — деди, негадир Зоҳирга бир неча бор суқ билан нигоҳ ташлаб. — Нега қош-қавоғинг беқўним учишини, юрагинг така-пукалиги сабабини айтайми, Адол?\n— Рост, икки-уч кундан бери юрагим нимадандир безиллайдиган бўлиб қолган, — деди она. — Агар... агар ёмон гап бўлса айтманг, Майрам хола, керак эмас.\n— Ёмонни билмай, яхшига етолмайсан... Бу дунёсига ҳаммамиз омонатмиз. Лекин, ман санга ҳакки рости айтар бўлсам, анави туркваччанг... санга омонат, Адол.\nБирдан ранг-рўйи бўзариб:\n— Илоё тилгинангизга чипқон чиқсин-а, Майрам холажон! — деди она. — Бас қилинг!.. Ўзим сизга бир кўйлаклик асл либосдан олиб кўйибман. Битта қора товуқ ҳам бераман. Болагиналаримни дуо қилинг. Шугиналарим униб-ўссин, ўзидан кўпайсин.\n— Қўрқма, бу дунёсининг ўзи аслида омонатхона, — деди Майрам лўли, парвосиз қўл силтаб. — Омонатини биров эрта топширади, биров кейин...\nОна, юз-кўзлари асабий пирпираб:\n— Агар яна битта ёмон гап айтсангиз, қарғайман лекин! — деди.\n— Сўкавер, қарғайвер, Адол, — деди Майрам лўли, майин кулимсираб. — Сўксанг битим тўкилади, қарғасанг — гуноҳим... Лекин, ман — эсини танигандан бери тўғри гапини айтиб келаётган жўги холангман. Париларим шу пайтгача мани алдамаган, шу пайтгача чилтонларим манга панд бермаган. — Шундай деб, Майрам лўли тағин Зоҳирнинг жароҳати боғлаб қўйилган оёғига узоқдан разм солди. — Кўриб турибман, туркваччангнинг оёғига кизил жангалнинг тикани кириб, синиб қолган. Тўғрими, бачам?\nЗоҳир илкис қаддини тиклаб, ихтиёрсиз ағраяркан:\n— Рост... рост! — деди. — Ана, она, сизга айтувдим-ку! Майрам лўли эса шартта онага юзланиб:\n— Адол, дарров бир тоғорача намакоб тайёрла! Хамирдан кил суғургандай қилиб, тиканни қўлингта олиб бераман ҳозир.\nЗоҳир кескин бош чайқаб:\n— Йўқ-йўқ, керак эмас! — деди — Қўрқаман... Она, керак эмас, оғритади.\n— Э, жон десанг-чи, Зойиржон!.. — Она илдам ошхона томонга ўтаркан, Шоирга буюрди. — Бор, таванхонадан эски тоғорачани олиб чиқ, ўғлим.\nМайрам лўли чакқон ўрнидан туриб, бахмал нимчасини ечди, рўмолини қайта турмаклаб боғлади, сўнг енгларини шимарди. Ҳаял фурсат ўтар-ўтмас, она намакоб тайёрлаб, ерга шолча ёзди, кўрпача тўшади, сўнг Зоҳирни чақирди:\n— Кел, ўғлим... Имиллама!\nЗоҳир инқиллаб сўридан тушаркан:\n— Она, оёгимни ўзиз ушлаб турасиз, — деди эланиб.\n— Қўрқма, бачам. — Майрам лўли кўрпачага Зоҳирни чалқанча ётқизиб, оёғидан докани ечди. Оёқнинг ҳам ости, ҳам усти шишиб, жароҳат маддалаб кетган экан. — Бай-бай, қандай чидадинг-а, турквачча?! — дея Майрам лўли жароҳат теварагини силаб-сийпалади. Сўнг, секин оёқни намакобга ботира бошлади. — Куйдирмаяптими?\n— Йўқ, билинмаяпти, — деди Зоҳир.\nБир оздан сўнг, оёқни намакобдан чиқариб, Майрам лўли алланималарни пичирлаган кўйи, жароҳатга куф-суф қилгач, тағин намакобга соларкан:\n— Адол, энди сан жиндай кийиз куйдириб кел, — деди.\n— Ҳозир опкеламан, Майрам холажон, ҳозир!.. Тағин орадан хиёл фурсат ўтди.\nМайрам лўли авайлабгина Зоҳирнинг оёғини кафтига қўйиб, такроран жароҳатни силаб-сийпалай бошлади. Мадда янаям шишиб, янаям билқиллаб қолган эди.\n— Оғриёптими, бачам?\n— Йўқ, сезмаяпман, — деди Зоҳир.\nМайрам лўли хониш қилаетгандек босиқ оҳангда пичирлаб:\n— Мани қўлим эмас, Луқмони Ҳакимнинг қўли, мададкор биби Гулёр паримнинг қўли... Куф! — дея бармоғи билан тилиб юбордими ёки мадданинг ўзи ёрилдими, тоғорачага йиринг аралаш қон чакиллаб тома бошлади. — Ана бўлди... Яна бирпас жим ётасан.\nҲамон Шоир киприк кокмай, барча хатти-ҳаракатни кузатиб ўтирган эди, анграйиб қолди: Зоҳир лоақал қилт этмади-я!\nШу пайтда она шошилинч пилдираб, бир парча дока ҳамда темир товоқчада кигиз сўхтаси келтирди:\n— Мана, Майрам холажон...\nНогоҳ, Зоҳир тишларини ғич қилиб, бақириб юборди:\n— Жим, турквачча, жим!.. Ана, томоша тамом. — Майрам лўли тишковлагачдан хиёл нозикроқ бир тиканни бармоқлари учида тутиб онага узатди. — Ма, кўриб қўй акун.\nТиканни қўлига оларкан, беихтиёр пешонаси тиришиб, она бош чайқади:\n— Болам бечорагина-я! Роса азоб ебсан-ку, Зойиржон. Умригинанг узоқ бўлсин-а, болажоним!..\nЗоҳир маънодор, меҳрчан қараб қўйди. Индамади. Майрам лўли жароҳатга сўхта босиб, дока билан боғлаб қўйгач:\n— Манга чап қўлингни чўз, — деди. Ва, унинг кафтига узоқ тикилиб, негадир паришон бош ирғади. — Акун шу офтобрўяда ухла. Юм кўзингни!\nЗоҳир итоаткорлик билан кўзларини юмди.\nХиёлдан сўнг Майрам лўли вазмин ўрнидан туриб, сўрига яқинлашди. Омонат чўнқайди. Онага саволчан тикилди: айтайми, Адол?\n— Ҳа, нима учун жим бўлиб қолдингиз, Майрам хола?\n— Адол, ман санга айтсам... шу ҳафта ичи бошингда бир кўргилигинг бор.\n— Яна бошладингизми, Майрам хола!.. Шошманг ахир, Майрам холажон, нафасимни сал ростлаволай.\n— Гапимни бўлма акун!.. Кулоқ сол: кўзимга бир боғ кўринаёпти. Боғ ўртасида бир ишком-чайла...\nБирдан Шоир ҳаяжонланиб:\n— Она, рост! — деди. — Ахир, у — ўзимизнинг чайла-ку!\n— Ман санга айтсам... ана ўша чайла ёнида ўғлингга бир фариштанинг назари тушган.\nБеихтиёр Шоир энтикди, жим қолди.\n— Тикан ҳам ўша ерда оёғига кирган, — деди Майрам лўли. — Ана, ишонмасанг ўғлингдан сўра.\nДабдуруст бесабрлик билан она:\n— Зойир? — деди. — Зойиржон?!\n— Ўғлинг ухлаёпти, Адол, — деди Майрам лўли алланечук кулимсираб. — Уйғонганидан сўғин сўрайсан.\nЧиндан ҳам Зоҳир аллақачон ухлаб қолган, бир маромда пишиллаб нафас олмоқда эди. Негадир она шитоб Зоҳир ёнига борди, бир зум термилиб турди, сўнг чаққон уйга кираётиб:\n— Шоиржон, югур, катакдан битта қора товуқ тутиб чиқ! — деди. Оғилхона ортига Шоир югуриб ўтди-ю, зумда бир қора товуқни қақоғлатиб кўтариб қайтди.\nМайрам лўли товуқни қўлига олиб:\n— Дидинг бинойи-ку, турквачча! — деди. Сўнг, шартта дастурхон четида турган пичоқ билан товуқнинг шалпайган тожисини тилиб, Зоҳирнинг жароҳати боғланган докага бир неча томчи қон томизди. Кейин, кафтига бир оз қон оқизиб, аввал Зоҳирнинг бошига, сўнгра, қўярда-қўймай, Шоирнинг ҳам бошига суртди. — Бунинг кароматини кейин биласан, нодон!..\nШу пайтда она уйдан иккита нон ҳамда бир кўйлаклик газлама чиқариб узатаркан:\n— Мана, Майрам холажон, бу пулниям олиб кўйинг? — деб, эланди. — Болаларимни дуо қилинг! Шугиналар ортимизда қолсинлар, илоё доғу ҳасратларини кўрмайлик.\n— Арзингни Оллоҳ эшитгай, Адол, — деб, Майрам лўли газлама билан нонни ҳамда товуқни хуржунга солди. Сўнг, нимчани кийиб, тағин кафтларини ёйди. — Адол!.. Омин, азиз авлиёю анбиёлар сани кўллаб, фарзандларинг умрини зиёда қилсин. Бойинг билан қўша пиру бадавлат бўлғайсан. Оллоҳу акбар!..\n— Омин, илоё айтганингиз келсин, холажон!.. Агар йўлингиз тушса, эртагаям киринг!\n— Майли... — Майрам лўли хуржунни елкага осиб, ҳассасини дуқ-дуқ ерга урди. — Агар эртага келолсам, санга бир ривоят айтиб бераман. Зўр ривоят!\nБеихтиёр Шоир бетоқат бир ҳаяжон билан:\n— Ҳозир айтинг, жўги хола! — деди ялиниб. — Айта қолинг, жўги холажон?\n— Эртага, турквачча, эртага!.. Адол, Худойим бачаларингди барининг умрини зиёда қилсин, лекин ман санга айтсам, шу ўғлинг зўр одам бўлади. Кўрасан!.. Хайр, омон бўл, Адол!\n— Хайр, Майрам холажон!..\nМайрам лўли Тозигулни эргаштириб, шахдам ховлидан чиқиб кетди. Аммо, нима учундир Майрам лўли эртаси келмади. Индини, чошгоҳ махали ота эшакка икки челак мева-чева юклаб, лайравотга йўл олди.\nОта қўналғага борса, бузиб кетилган чайлалардан қолган парча-пурча лахтагу коғозлар шамолда тўзғиб, ўчокдарда чала ёнган ўтинлар тутаётганмиш.\nҲа, ўша куни, — Майрам лўли чиқиб кетганидан сўнг, — ниҳоят, ҳушига келгандек, она бир мудтсат Зоҳирга ўйчан термилиб турди. Зоҳир жиққа терга ботиб ухламоқда эди. Она шолчага мунграйиб чўкди. Сўнг, унинг пешонаси, юзларидаги терларни оҳиста артаётиб:\n— Шоир, бор, болам, — деди. — Жўги холангдан эшитганларингни оширмай-яширмай отангга етказ. Ҳаяллама!.. Намозгар эртароқ қайтинглар.\nШоир дастурхонга ўроғлик қулфак сомса, бир машрапа айрон олиб, боққа жўнади. Саросар етиб боргач, ҳамма гапни отасига айтди. Ота, бирдан юрак-бағрига ўт кетгандек, муздек айрондан симириб:\n— Уканг ҳалиям ухлаб ётибдими? — деб сўради.\n— Ухлаяпти, — деди Шоир.\nБир оз жимликдан сўнг, ота ғудраниб:\n— Ақл бовар қилмайди-я!.. — деди. Кейин, таъкидли назар билан тикилиб, тайинлади. — Укангни ёлғизлаб қўйма, ўғлим!\nШоир бош ирғади: хўп бўлади!..\nОта ойболтани белбоғига қистириб, қўлида токқайчи, бошини қуйи эгганча, Мажнунтепа томонга секин юриб кетди.\nШоир дастурхонни айвон ҳавозасига осгач, беданаларнинг сувдонига сув куйди. Кейин, ўрокли олиб, бокқа кирди. Ўт тераётиб, отасининг негадир хавотир билан тайинлаган тошнирига хаёлидан кечди: демак!.. Ва ногоҳ, атиги бир йил эмас, гўё аллазамонлар тушидами ёхуд хушидами рўй берган ўша ғаройиб воқеа ёдига тушиб, яна кўз ўнгида таниш манзара ёрқин намоён бўлди: ана, майин овозда кимдир чақиряпти... Ана, қабристон пастқамлигида ўликлар базми. Ана, Одамча!..\nБехос қулоқлари остида Одамчанинг алланечук чўзинчоқ овози эшитилаётгандай туюлди:\n— ...Одамзод умр бўйи осмонга талпиниб яшашини сен ҳали билмайсан-да, болакай! Аршу аълода қандай мавжудотлар борлигини, улар нима ишлар билан машғуллигини одамлар жуда-жуда билгилари келади, лекин ҳеч қачон билолмайдилар. Агар сен ҳозир мен билан кетсанг, кўп сирларга ошно бўласан, учиб-кезиб юрасан. Маза!..\nХаёлчан алфозда Шоир ўтларни ариқча бўйида чош қилиб, устига ўтирди. Ҳаво иссиқ, терлаб кетган эди, терларини артаётиб, ишком-чайла томонга қаради. Қарадию, ҳайратдан анграйиб қолди: ий-э, чайла қани?!.\nШоир дик этиб ўрнидан турди: негадир ишком-чайла йўқ...Кўринмайди.\nОта эса ўша атрофда куймаланиб юрарди.\nБеихтиёр кўксига бир ваҳм ўрлаб, Шоир:\n— Бўйноқ! — деб қичқирди. — Бўйноқ?!\nБўйноқ теракларнинг намчил соясида мудраб ётган эди, бир зумда етиб келди.\n— Қарамайсанми ахир, чайлани бузиб кетишибди-ку! Югур!..\nГўё фармойишни тушунгандек, Бўйноқ ариқчадан сакраб ўтди. Шоир илдам итнинг изидан эргашди. Яқинлашаркан, отаси чайла ёғочларини йиғиштираётганлигини кўриб:\n— Ҳа, ота, чайлани нима учун буздингиз? — деб сўради.\nОта белидан белбоғини ечиб, пешонасию юзларини ҳорғин сийирган кўйи:\n— Ана, шийпон бор-ку, ўғлим, — деди. — Етади ўша.\nЖавобдан қаноатланолмай, баттар Шоирнинг таажжуби ортди: нега ахир?! Ё чиндан ҳам бирор нимани пайқаганмиканлар-а?..\n— Ота, чалоб келтирайми?\n— Кетамиз, — деди ота, узум тўла саватни кўтариб. — Бу ерда қиладиган ишимиз қолмади энди, ўғлим.\nНамозгар она, кўзлари жиққа ёшга тўлиб, маломат билан қарши олди:\n— Барака топинг, отаси, кечинг баҳридан ўша боғнинг!\n— Эсинг жойидами ўзи!\n— Хўп... сиз эслик бўла қолинг, отаси. Ўтган йили Шоирингиз айтганида ишонмовдингиз, Зойир айтганда ишонмадингиз. Ахир, бугун Майрам холаям ўт тушгур ўша беҳиштий ишком-чайлангизни тилга олди-ку!..\n— Фолбинда, валақлайверади. Нима, ҳамма гапига ишонаверасанми ахир. Бор, калламни қотирма!\nШоир онасини юпатгиси келиб:\n— Она, чайлани буздик, — деди. Негадир, бирдан кўзлари каттариб, она:\n— Буздингизлар?!. — деди. Сўнг, юз-кўзларида аллатовур бир майин табассум жилоланди. — Ажаб қилибсизлар!.. Отаси, манга қаранг, энди ўша ерда битта қўй сўйиб, Қуръон ўқитсангиз?\n— Э!.. — деди ота, чимирилиб. — Зойиринг яхшими ўзи?\n— Яхши. Кўчада ўйнаб юрипти... Отаси, енгмишлик қилманг, битта қўй болаларингизнинг бошу кўзидан садаға. Жон отаси, йўқ деманг?\n— Қўйлар сал семирсин хай.\nОтанинг пичинг қилаётганини тушуниб, она қаҳр билан: — Билиб қўйинг, бугундан бошлаб болаларимни боққа боргани қўймайман! — деди.\n— Йўқ! — деди Шоир. — Зойирингиз бормаса бормасин. Лекин, мен шийпонда отам билан ётаман.\nКейин она ялинчоқ оҳангда:\n— Билмайман, ўз-ўзидан юрагим кўйишгани кўйишган, — деди зорланиб.\n— Бежиз эмасдир ахир, отаси! Раҳмингиз келсин мундай?..\n— Майли, — деди ота, ниҳоят ён босиб. — Агар эртага Майрам холанг келса, боғдан мениям чақиртир. Чилдирмасини чатдириб, ўзим бир фол очтирай қани.\nПешин. Ота, кеча дайравотдан хомуш қайтганидан сўнг, уйда бамайлихотир ўтиролмай, боққа келган, негадир, кечқурун овқатлангани ҳам бормаган; мана, боягина тушлик қилиб, энди шийпон айвонида мудрамоқда эди.\nЗоҳир, Фозил, ўзи — учовлашиб, Бўйноқни эргаштирган кўйи, Тегирмонариқ ёқалаб, қумлоқ йўлдан хандон-хушон гурунглашганча, Мажнунтепа томонга ўт тергани боришяпти. Дабдурустдан Майрам лўлининг қаёққадир ғойиб бўлганлигини билгач, она ҳам, ота ҳам Зоҳирга ёлғиз юришни ман этган, шу боис, бирга ўт тергани Фозил жўрасини ҳамроҳ қилиб келган эди.\nФозил кеча окшом бригаданинг дала шийпонида «Чапаев» киносини кўрган экан: оғир яраланганига қарамай, ўқ ёмғири остида, қондай қип-қизил дарёдан Чапаевнинг сузиб ўтганлигини завқ-шавқ билан ҳангома қилмоқда эди.\nАтроф-теваракда дилкаш бир сокинлик ҳукмрон... Адл теракларнинг барглари оҳиста шитирлайди. Аҳён-аҳёнда, у ер-бу ерда чигирткалар эринчоқлик билан чириллаб қўяди.\nЁпирай, ҳаммаси бир зумда рўй берди-кўйди: бирдан Бўйноқ таҳликали ғуруллаб, ура узумзор сари қочди. Айни шу баробарида Зоҳир аллакимгадир дарғазаб ўқталиб:\n— Онангни!.. — дея шитоб оддинга югурди. — Ҳозир кўзларингни ўяман сани!.. Дафъатан Фозил нималар содир бўлаётганига тушунолмай-англаёлмай, ҳадик аралаш ялт этиб Шоирга қаради: жин чалдими уни?! Шоир эса жонҳоври:\n— Бўйноқ, бос! — деб бақирди. — Бўйноқ!!.\nГўё биров бўйнидан судраётгандек, узумзорда Бўйноқ олдинги оёқларига тираниб, тишларини ёвқур иршайтириб турар, кўзлари хонасидан отилиб чиққудай чақнар эди.\n— Зойир, қайт! Орқага қайт, укажон?!\nНогоҳ, жин кўчган каби аллақачон қумлоқ кўчада дуваланг кўтарилган, тераклар эса томир-помири билан қўпорилгудай карсиллаб шовулламоқда эди.\nҲаял ўтмай, қуюн ичра Зоҳир кўздан ғойиб бўлди.\nШоир жон-жахди билан ўкириб, қуюн томонга отилди. Етиб боргунича, дуваланг тиниб, қуюн босилди. Ва, кўзларига ишониб-ишонолмай, бир лаҳза Шоир ҳайкалдай қотди-қолди: ука қумга беланиб ётар, пешонасида бир томчи қон йилтирамоқда эди.\n— Зойир... Зойиржон! — Шоир беҳуд энгашиб, укани кифтидан кўтарди. Зоҳирнинг боши шилқ этиб осилди. — Ука... укажон! — Ва, беихтиёр Шоирнинг бўғзидан аламнок бир инфок отилиб чиқди. — Ота-а!.. Отажооон!..\nКўнгли сезганми, ота, ер багарлаган узумлар оша сакраб-сакраб, елиб келмоқда эди.\n— Ота, укам-укам!..\nОтанинг ранг-рўйи сурпдек оқариб кетган эди, дафъатан тили калимага айланмай, аста чўнқаяркан, Зоҳирни бағрига босди, қўли қалтираб, юзларини силади, сўнг:\n— Ўғлим, оч кўзингни, ўғлим? — деди овози хирқираб. — Зойиржон, болажоним!..\nШу пайтда Бўйноқ гуноҳкорона чингсиб яқинлашди, секин бўйнини чўзиб, Зоҳирнинг оёқларини ялади, сўнг, осмонга қараб, чўзиб-чўзиб увлай бошлади.\nТун қоронғилиги чулғаётган ётоқ бўлмада Шоир кўзлари жимирлаб, газетага тикиларкан, тағин бот-бот осмонга руҳан талпинган дамларини энтикиб эслаб, одамзод табиатнинг энг олий мавжудотими ёки янаям олийроғи бормикан, деб ўйлади: бор... Бўлса керак. Бордан йўқ бўлмайди, йўқдан бор бўлмайди. Бинобарин, жон — руҳ бор-ку ахир!.. Эҳтимол, руҳлар янаям олийроқ мавжудотлар учун озуқа ёки эрмак манбаидир. Ва ногоҳ, яна хаёлида олис ўтмиш манзаралар ёрқин намоён бўлаверди: ана, О д а м ч а бармоғини ҳавога нуқиши билан токнинг тилларанг барглари ловуллаб ёна кетди... Ана, бирдан укаси аллакимгадир ўроқ ўқталиб, қуюқ қуюн ичра рўедай кўздан ғойиб бўлди... Ана...\nТавба, тушию ҳуши бу қадар қоришиғ-эй!.. Тушми, ҳушми — ҳар не бўлсаям, ҳаммаси аниқ-тиниқ ёдида эканлиги ғалат. Тағин Одамчанинг алланечук чўзиқ овози қулоғида аксу садо бериб жаранглаётгандай туюла бошлади:\n— ...Эрта бир кун... ёлғончиларга дуч келиб ўртанаверасан, зор-зор қақшаб ҳамдард излайсан-у лекин тополмайсан. Таъмагирлар... манфаатпарастлар... таъқиблар... ғалваю ғурбатлар...\nАжаб, ҳаёт — кун билан тун бетиним чархпалақдай айланаётган қўналғами ёки хиёнату диёнат бетўхтов курашаётган бир томошахонами — нима ўзи? Нега томошахона, кимлар учун томошахона — янаям олийроқ мавжудотлар учун эмасмикан мабодо?.. Наҳотки, одамзод нима учун дунёга келгани-ю, нима учун дунёдан ўтарини билолмай кетса?!\nЎзи шу ёшга етгунига довур, шу даражага эришганига кадар не-не уқубатларга, қанчадан-қанча хиёнатларга дучор бўлди. Агар умрининг давоми ҳам уқубатлару хиёнатлар ичра кечар бўлса... Қарама-қаршиликлар курашининг бирлиги — ҳаётдир, деганлари шуми-ё? Кураш?.. Хўш, кўрар кўзидай, ширин жонидай укагинаси нималарга қарши, кимларга қарши курашда нобуд бўлди? Ахир... қани мантиқ?!. Наҳотки, рост бўлса?!.\nНогоҳ, эшик очилиб, остонада қизи кўринди:\n— Дада, овқат пишди. Онам айтдила, пешайвонга чиқармишсиз. Пешайвонда чироқ заъфарон нур таратар, хона ичи эса нимқоронғи эди. Газетани ғижимлаб, хомуш ўрнидан тураркан, Шоир ҳамон хаёлида жавобсиз бир савол беқўним чарх ураётганини идрок этди: наҳотки, рост бўлса — хўш, нима росту нима ёлғон?\n"http://www.kutubxona.com/wiki/index.php?title=Nortoʻxta_Qilich._Jumboq_(hikoya)_/_Kiril&oldid=4254" dan olindi


Чуқурқоқ маҳалласи обод бўлмоқда\nҚорақалпоғистон Республикаси Элликқалъа туманидаги энг чекка “Чуқурқоқ” маҳалла фуқаролар йиғини ҳудудида мактабгача таълим муассасаси филиали, даволаш-профилактика маскани ҳамда ҳаммом фойдаланишга топширилди.\nТумандаги “Гулистон” овул фуқаролар йиғинида жойлашган 17-мактабгача таълим муассасасининг 30 болага мўлжалланган ушбу филиали очилиши маросимида сўзга чиққанлар Президентимиз ташаббуси билан Оролбўйининг чекка қишлоқларини ободонлаштириш, аҳоли турмуш шароитларини яхшилаш, муаммоларини жойида бартараф этиш, ижтимоий инфратузилма иншоотларини қуриш ва фойдаланишга топшириш борасида кенг кўламли ишлар амалга оширилаётганини таъкидлади.\nАвгуст ойида Нукус шаҳридан 230 километр узоқда жойлашган ушбу маҳалла фуқаролар йиғини мутасаддилар томонидан ўрганилган эди. Учрашувда 700 дан зиёд аҳоли истиқомат қиладиган ҳудудда йўл қурилиши, ер майдони ажратиш, алоқа хизмати, турар жой билан таъминлаш, мактаб ва мактабгача таълим, тиббий ҳамда коммунал хизмат кўрсатишда муаммолар мавжуд эканлиги аниқланган эди.\nЎтган қисқа вақт мобайнида маҳаллада бир қатор қурилиш ва бунёдкорлик ишлари олиб борилди. Янгидан фойдаланишга топширилган мактабгача таълим муассасаси филиалида болалар қамровини келгуси йилда 50 нафарга етказиш режалаштирилган.\nШу куни 65-қишлоқ оилавий поликлиникасининг даволаш- профилактика муассасаси ҳам қайта таъмирдан чиқарилиб, фойдаланишга топширилди. Шошилинч тиббий ёрдам кўрсатиш шохобчасига махсус автомашина берилди.\nШунингдек, маҳалла аҳолиси учун ҳаммом фойдаланишга топширилди.\nТуман автомобиль йўллардан фойдаланиш унитар корхонаси томонидан ички йўлнинг 1,3 километр қисми таъмирланиб, сув тозалаш иншоотини реконструкция қилиш ишлари амалга оширилди ва 1,2 километр сув тармоғи қурилди. Натижада 78 хонадон ичимлик суви билан таъминланди. Шунингдек, 33-умумтаълим мактабида капитал таъмирлаш ишлари амалга оширилди.\n“Ўзсаноатқурилишматериаллари” уюшмаси ҳомийлигида туман ҳокимлиги томонидан кам таъминланган оилаларнинг турар жойлари таъмирланиб, “Ўзбекозиқовқатсаноатхолдинг” холдинг компанияси томонидан кам таъминланган 13 оилага қуёш батареялари ҳомийлик асосида ўрнатиб берилди.\nМаҳаллада бундай бунёдкорлик ишлари давом этмоқда.


"Манчестер Юнайтед" АПЛ дан Магуайрга ўринбосар топди » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » "Манчестер Юнайтед" АПЛ дан Магуайрга ўринбосар топди\n"Манчестер Юнайтед" АПЛ дан Магуайрга ўринбосар топди\nXарри Магуайрнинг ўрнига.\n«Челси» ҳимоячиси кейинги трансфер ойнасида «Манчестер Юнайтед»га ўтиши мумкин. Бу ҳақда Британия ОАВлари ёзмоқда.\nҚайд этилишича, манкунианликлар германиялик ҳимоячида Гарри Магуайрга ўринбосар кўрмоқда. Рюдигер бошқа трансфердан манфаатдор эмаслигига қарамай, манчестерликлар футболчини Премер-лигада қолишга ишонтиришга ҳаракат қилади.\nАнтонио Рюдигернинг "Челси" билан шартномаси 2022 йилнинг ёзида якунига этади. "Кўклар" Роман Абрамовичга қарши санксиялар билан боғлиқ чекловлар туфайли немис футболчисига янги шартнома таклиф қила олмайди.\nОлдинроқ Рюдигерга "Интер", "Реал" ва "Бавария"дан қизиқиш борлиги ҳақида хабарлар тарқалган эди.\nРекордмейстернинг рекордлари: “Бавария” тарихидаги энг қиммат трансферлар\nЯнвар харидлари: қишки трансферлар ойнасида амалга оширилган энг қиммат трансферлар\nСанедан Ҳавертсгача. Ушбу ёзда амалга оширилган энг асосий трансферлар ҳақида


Коронавирусдан кейинги давр: Қозоғистон иқтисодиёти қайси йўлдан боради? | Қозоғистон янгиликлари: Сўнгги хабарлар «Kazakh TV» каналида | Kazakh TV\nКоронавирусдан кейинги давр: Қозоғистон иқтисодиёти қайси йўлдан боради?\nТаниқли иқтисодчи Азаматхан Амиртай Қозоғистоннинг келгуси иқтисодий тараққиёти бўйича ўз башоратларини тақдим этди. Унинг айтишича, нефть нархи анча пасайиши ҳисобига давлат даромадининг анча қисмини йўқотади. Эксперт фикрича «бундай нархларда нефть сотиш мақсадга мувофиқ бўлмаслиги мумкин. Шунинг учун йирик лойиҳалар тўхтатиб қўйилади. Айни вақтда олтин, турли металлар, уран қазиб олиш давом этади».\nЎзгарган шарт-шароитлар даврида нимага эътибор қаратиш керак? Азаматхан Амиртай фикрича, кичик ва ўрта бизнес илгари сурилиши зарур. Бу сектор учун одатдагидан бошқача қарорлар қабул қилиш, эҳтиёжларга дарҳол жавоб бериш ва ўз маҳсулотлари яратиш даври келди.\n«Фикримча, айнан кичик ва ўрта бизнесни ривожлантириш учун яхши имкониятлар туғилмоқда. Биринчи навбатда, аграр соҳада. Чегаралардаги назорат кучайиши ўз маҳсулотларимизга эҳтиёжни оширади. Биз бугунги кунда ҳамма нарсани – кийим-кечак, озиқ-овқат ишлаб чиқариш имконига эгамиз. Демак, бу бўҳрон кичик ва ўрта бизнес ривожига туртки беради», деди эксперт.\nИқтисодчининг фикрича, янги шароитлар туризм соҳасига ҳам туртки беради. Соҳада ички туризм асосий ўрин тутади. Республикада курорт зоналари ва чиройли жойлар кўп, демак уларни ривожлантириш ва модернизациялаш даври келди. Бу йўналиш эса, ўз навбатида мультипликатив самара беради. Қурувчилар ҳам, хизмат кўрсатувчилар ҳам даромад олиш имконига эга бўлади. Саёҳатларни севадиган қозоғистонликлар ватанимизни томоша қилади, Балхаш ёки Алакўлни кезади.\n«Бу йўналишда даромад топиш имкониятлари кўпаяди. Бунинг учун Қозоғистонда қатор ишлар амалга ошириляпти. Мазкур бизнес истиқболли. Туризмни ривожлантириш керак. Савдо соҳасига ҳам туртки зарур. У ҳам ривожланиши аниқ», дейди Азаматхан Амиртай.\nЭксперт фикрича, кичик ва ўрта бизнесга давлатнинг муносабати ҳам ўзгаради.\n«Давлат Қозоғистон кичик ва ўрта бизнесини имкон қадар қўллаб-қувватлайди ва ривожлантиради. Натижада, иқтисодиёт диверсификацияланади. Давлатнинг ҳам, одамларнинг ҳам даромад олишга, бир-бирига муносабати ўзгаради,» дейди у.\nАналитиклар фикрича, инвесторлар қишлоқ хўжалиги ва туризмга кўпроқ маблағ тикади. Жаҳон банки ва ЕТТБ экологик лойиҳаларга ҳам маблағ кирита бошлайди.\nкоронавирусинфекцияҚозоғистонҚозоғистон ПрезидентиҚосим-Жўмарт ТўқаевҚозоғистон иқтисодиётиCOVID-19карантин


Google смартфонлар эгаларини спам-қўнғироқлардан ҳимоя қилади\n18:16 / 27.07.2016\nGoogle компанияси қўнғироқларни қабул қилиш функциясига янгилик киритди. У, Android-қурилмалари эгаларини телефон спамларидан ҳимоя қилади. Дастур, кирувчи қўнғироқ спам бўлиши мумкинлигини кўриш ва уни тўсиб қўйиш имконини беради. Айтиш жоизки, бу каби спам-фильтр Android дастурининг "эталон" русумлари — хусусан, Nexus ёки AndroidOne телефонларида ишлайди.\nСмартфон созламасида кирувчи қўнғироқ муаллифини аниқлаш хизмати (Caller ID) ёқилган бўлса, спам, авто- ёки шунчаки шубҳали қўнғироқ ҳақида рақам остида огоҳлантирувчи ёзув пайдо бўлади. Фойдаланувчилар, қўнғироқни бекор қилиш баробарида уни “қора рўйхат”га киритишлари ва бу ҳақда Google хизматини огоҳ этишлари мумкин бўлади.\nШунга кўра, тез орада Nexus ва AndroidOne-қурилмаларининг дастурий таъминоти учун янгиланишлар чиқарилади.\nсмартфон Google спам-қўнғироқ


Xiaomi 65 дюймли ромсиз телевизорни сотувга чиқаради » Ўзбекистон янгиликлари – Zamin.uz\n19 март 2017, 17:05\n21 март куни, Xiaomi ромсиз дизайнга эга янги туркумдаги телевизор моделларини намойиш қилади, деб ёзади Terabayt сайти. Улардаги рамкасиз дизайн теле-маҳсулотнинг бош янгилиги бўлиб, тасвир телевизор экрани бўйлаб тўлиқ гавдаланади. Бу дизайн дисплейларнинг ташқи қиёфасига янада жозибадорлик бағишлаган.\nЭкран диагонали 65 дюймли моделларнинг пикселлар сиғими «4К» бўлиши кутилмоқда. Телевизор корпуси қалинлиги бор-йўғи 4,5 мм. Телевизорнинг аппарат таъминоти ва овозли тизими алоҳида блокда жойлаштирилган.\nЯнги телевизорларни iOS ҳамда Android операцион тизимидаги смартфон, планшетлар билан бошқариш мумкинлиги гаджет фойдаланувчилари учун кутилмаган хушхабар бўлди. Компания 65 дюймли бу телевизорларнинг энг қимматини 2900 АҚШ долларидан сотувга чиқаради. Бу Хитой телевизор ишлаб чиқарувчиларининг шу турдаги маҳсулотлари орасида «энг арзони» дегани.\nЯнгиликлар » Технология » Xiaomi 65 дюймли ромсиз телевизорни сотувга чиқаради


Япония элчиси Ёшинори Фуджияма билан учрашув\nБугун юртимиз ташқи сиёсатидаги ижобий ўзгаришлар жаҳон мамлакатларининг Ўзбекистон билан алоқаларни янада мустаҳкамлашга чорлагани бор гап. Айни пайтда мазкур йўналишдаги саъй-ҳаракатлар туфайли нафақат Марказий Осиё минтақасидаги яқин қўшниларимиз, балки иқтисодий жиҳатдан етакчи давлатлар билан ҳам тенг манфаатли ҳаморлик юқори поғонага кўтарилиб бормоқда. Жумладан, Япония билан ҳам.\nЖорий йилнинг 30 октябрь куни Япониянинг мамлакатимизга яқинда тайинланган Фавқулодда ва мухтор элчиси Ёшинори Фуджияма Олий Мажлис Қонунчилик палатасига ташриф буюрди ва парламент қуйи палатаси Спикери Нурдинжон Исмоилов билан учрашди.\nМулоқот аввалида Нурдинжон Исмоилов Ёшинори Фуджиямани мамлакатимизга элчи этиб тайинлангани билан самимий қутлаб, масъулиятли ва шарафли дипломатик миссияни амалга оширишида унга муваффақият тилади.\nЮқори мартабали меҳмонга бугунги кунда Ўзбекистонда Ҳаракатлар стратегияси асосида мамлакат ҳаётининг барча жабҳаларида амалга оширилаётган кенг кўламли ислоҳотлар, жумладан, Ўзбекистон Республикасининг ташқи сиёсий ва ташқи иқтисодий фаолияти хусусида батафсил маълумот берилди. Шунингдек, мамлакатимиз парламентининг қонунчилик фаолияти, норма ижодкорлиги, қўмита ва фракциялари иш услублари ҳамда парламентаризм соҳасидаги янгиликлар ҳақида сўзлаб берилди.\nЎз навбатида, Ёшинори Фуджияма Ўзбекистонда олиб борилаётган кенг кўламли ислоҳотлар ўзининг ижобий самарасини бераётганини эътироф этди. Шу билан бирга, Ўзбекистон Республикаси Президенти Шавкат Мирзиёевнинг Японияга бўлажак ташрифига қизғин тайёргарлик олиб борилаётгани ҳамда ушбу ташрифга алоҳида эътибор қаратилаётганини қайд этиб ўтди.\nСуҳбат давомида икки мамлакат қонун чиқарувчи органлари орасидаги ҳамкорликни янада ривожлантириш, давлатларимиз ўртасида эришилган келишувларни ҳаётга самарали татбиқ этишда парламент назорати имкониятларидан унумли фойдаланиш масалалари муҳокама қилинди.


Россия Литва ва Латвия билан Голландия гуллари масаласини муҳокама қилади\n16:31 / 12.08.2015\nРоссия қишлоқ хўжалиги назорати хизмати Литва ва Латвия вакиллари билан Голландия гулларини етказиб бериш масаласини муҳокама қилади. Бу ҳақда РИА Новости агентлигига идора раҳбари Сергей Данкверт маълум қилди.\n“Литва ва Латвия мактублар йўллади, улар йўлни ёпиб қўймаслигимиз учун текширувларни кучайтиришди. Биз улар билан ҳозирча телефон орқали мулоқот олиб бормоқдамиз. Музокаралар давом этадиган тақдирда учрашишни режалаштирмоқдамиз”, – унинг сўзларини келтиради агентлик.\nИлгарироқ Литва ва Латвия ўзлари орқали контрабанда йўли билан ўтаётган гулларни назорат остига олишга ваъда берган эди.


Риодаги Олимпиадада Хитойнинг нотўғри байроқлари осилмоқда\n20:27 / 08.08.2016\nРио-де-Жанейродаги Олимпиада ташкилотчилари спортчиларни тақдирлаш маросимида Хитойнинг нотўғри байроқларини осишди. Шундай байроқлардан бири 8 августда пневматик милтиқ ва тўппончадан ўқ отиш мусобақалари совриндорларини тақдирлаш вақтида осилди, деб хабар бермоқда The Independent нашри.\nХитой байроғининг асли ўзидан қизил матода чап юқори бурчакда 5 та юлдуз тасвирини акс эттиради: тасвирда 4 та кичикроқ юлдуз битта катта юлдуз атрофида ярим айлана шаклида жойлашган ва ҳар бир юлузчанинг учи катта юлдузга қараган ҳолда бўлади. Катта юлдуз Хитой Компартиясини, кичик юлдузчалар эса Хитой халқини билдиради. Олимпиададаги нотўғри байроқларда эса кичик юлдузлар шунчаки вертикал ҳолатда тасвирланган бўлган.\nЎйинлар ташкилотчиларининг хатосига Хитой марказий телевидениеси (CCTV) эътибор қаратди ва бу ҳақда ижтимоий тармоқларда маълум қилди.\nShanghaiist нашрининг таъкидлашича, ушбу ҳолат ошкор бўлгандан кейин, ОАВда бу байроқлар Хитойда тайёрлангани ҳақида маълумот пайдо бўлган. Бироқ Олимпиада ташкилий қўмитасида бу гаплар инкор қилинди ҳамда байроқлар Бразилияда ишлаб чиқарилгани маълум қилинди. Шунингдек, бу байроқлар тез фурсатда тўғриси билан алмаштирилишига ваъда берилди ва хатолик учун узр сўралди, деб хабар бермоқда China.org.cn портали.\nThe Independent нашрининг маълум қилишича, ўтган ҳафтада Австралиянинг Channel 7 телеканали Олимпиада хабарларини эфирга узатаётганда Хитой байроғини адаштириб қўйган. Телеканал медаллар жадвалида Хитой байроғи ўрнига Чили байроғини қўйган. Телетомошабинлардан бири бундан шунчалик аччиқланганки, Change.org сайтида бу хатолик учун Хитой халқи олдидан узр сўралиши талаби билан петиция ташкил қилган. Айни вақтга келиб бу арзнома деярли 9 мингта имзо тўплаган.\n2012 йил Лондон Олимпиадасидаги футбол учрашувидан олдин Шимолий Корея байроғи Жанубий Корея байроғи билан адаштириб қўйилганди. Шундан кейин Колумбия терма жамоаси билан ўйнаши керак бўлган Шимолий кореялик аёл футболчилар майдонга чиқишдан бош тортишган. Ташкилотчилар улардан кечирим сўрашгач, учрашув деярли бир соатлик кечикиш билан бошланган.


Жиу-житсучиларимизнинг навбатдаги муваффақияти\n16 апрель, 2019, 10:59\nСпортчиларимиз 6 олтин, 4 кумуш ва 5 бронза, жами 15 медални қўлга киритиб, умумжамоа ҳисобида иккинчи бўлди.\nТаиланднинг Чанг Майи шаҳрида Жиу-житсу бўйича талабалар ўртасида жаҳон кубоги ўтказилди.\nХалқаро Жиу-житсу федерацияси (IJJF) ва Халқаро университетлар спорт федерацияси (FISU) томонидан ўтказилган жаҳон кубогида дунёнинг 11 мамлакатидан келган 200 нафарга яқин спортчи ғолиблик учун ўзаро рақобатлашди.\nТурли йўналишда ўтган беллашувларда Умиджон Набиев, Феруз Усмонов, Нозимжон Одилов, Камолиддин Анорқулов, Умиджон Раҳимов, Азизбек Тоҳиров, Худоёрхон Анорқулов ўз вазн тоифаларида ғолиб ва совриндорлар қаторидан жой олди.\nМусобақада Ўзбекистон терма жамоаси аъзолари 6 олтин, 4 кумуш ва 5 бронза, жами 15 медални қўлга киритиб, умумжамоа ҳисобида иккинчи бўлди.


Ўзбек матбуоти норасмий ишчилар муаммосини тилга олди « Ўзбекистон Халқ Ҳаракати\nЎзбек матбуоти норасмий ишчилар муаммосини тилга олди\n30 November 2014 - 22:46\nЎзбекистондаги маҳаллий нашрлардан Podrobno.uz. агентлиги республика иқтисодиётининг баъзи соҳаларида, жумладан умумий овқатланиш марказлари ва савдода ижтимоий жиҳатдан муҳофаза қилинмаган ишчи-ходимларнинг фаолият юритаётгани ҳақида ёзади.\nХабарда келтирилишича, юқорида номи тилга олинган ташкилотларда бир неча ўнлаб ишчилар хизмат қилишади, бироқ ҳужжатга кўра эса уларнинг сони 3-4 та қилиб кўрсатилади. Шу сабабли ҳам расмийлаштирилмаган ишчиларнинг ижтимоий муҳофазаси таъминланмаган. Улар исталган вақтда ишдан ҳайдалиши ва меҳнати учун ҳақ ололмасликлари мумкин. Бундан ташқари, иш берувчи улар учун ижтимоий тўловларни ва пенсия жамғармаси учун бадалларни тўламайди. Натижада пенсияга чиққан ишчиларда иш стажи етмайди ва улар минимал пенсия олишади.\nМуаллиф ушбу ҳолатни бартараф қилиш борасида республикада бир қатор чораларни амалга ошириш режаланаётгани ҳақида сўз юритади. Бундай чоралардан бири сифатида келаси йилдан бошлаб микрофирмалар ва кичик корхоналар, ҳамда фермер хўжаликлари учун ягона ижтимоий тўлов ставкаси 25%дан 15%гача туширилиши мисол келтирилади.\nМеҳнат ва аҳолини ижтимоий муҳофаза қилиш вазирлиги ташаббуси билан амалга киритилиши режалаштирилаётган ушбу чора истиқболда солиқ юкламаларининг камайиши эвазига ишчи ўрнини легаллаштиришга имкон бериши айтилади.\nБироқ, фақат ижтимоий тўлов ставкасини камайтириш билан норасмий ишчилар муаммосини ҳал қилиш қийин. Зеро хусусий корхоналарда аксарият ишчи ходимларнинг расмийлаштирилгани билан боғлиқ муаммо ечимини фақат ижтимоий тўлов ставкаларининг юқорилиги билан боғлаш нотўғридир. Чунки, микрофирмалар ёки кичик корхона айланмасидаги нақд пул банкдаги ҳисоб рақамлар орқали ўтиб расмийлаштирилган ишчига маош сифатида корхонага қайтиб келгунича бир қанча босқичларни босиб ўтади. Шунинг учун ҳам масалага умумий тизим нуқтаи назаридан ёндашув талаб қилинади. Бунинг учун эса, нафақат солиқ тизими, балки мамлакатдаги банк тизимида ҳам бир қатор ислоҳотлар амалга оширилиши, биринчи навбатда нақд пул етишмовчилиги билан боғлиқ муаммо ҳал қилиниши лозим.\nИжтимоий тўлов ставкаси ҳақида сўз борар экан, масаланинг яна бошқа томони ҳам борки мамлакатдаги умумий иқтисодий ҳолат, аҳоли турмуш даражаси ва ишсизлик билан боғлиқ. Ушбу кўрсаткичлар нуқтаи назаридан Ўзбекистонда меҳнат учун фавқулотда оз ҳақ тўланиши ҳисобга олинса ҳар қандай ставкадаги ижтимоий тўлов номутаносибликни келтириб чиқаради. Шундай экан, иқтисодиётдаги давлат бошқарувининг барча механизмлари тубдан ислоҳ қилинмагунча ишчи-хизматчиларнинг ижтимоий муҳофазасини тўла таъминлаш имконсиздир.


Хелена Фрейзер Суриядан қайтган ўзбекистонликларнинг суратларини ОАВда тарқатмасликни сўради / Ўзбекистон янгиликлари, энг сўнгги хабарлар\nСИЁСАТ 0 Шархлар 1396 кўрилди\nХелена Фрейзер Суриядан қайтган ўзбекистонликларнинг суратларини ОАВда тарқатмасликни сўради\nБугун Шавкат Мирзиёевнинг топшириғига биноан, 156 нафар ўзбекистонлик, асосан аёллар ва болалар Яқин Шарқдаги қуролли можаролар ҳудудидан юртимизга қайтарилгани хабар қилинганди.\nЎзбекистон ТИВ баёнотига кўра, улар алдов йўллари билан Яқин Шарқдаги қуролли можаролар ҳудудига бориб қолган эди.\nУшбу гуманитар амалиёт инсон ҳуқуқларини ҳимоя қилиш соҳасидаги асосий халқаро ҳужжатларга тўлиқ риоя этган ҳолда, шунингдек, халқаро гуманитар ҳуқуқнинг меъёр ва тамойилларидан келиб чиқиб амалга оширилди. Хорижий жангари-террористларлар билан алоқадор ҳамда терроризм қурбонлари бўлиши мумкин бўлган аёллар ва болаларга ёрдам кўрсатиш муҳимлиги БМТ Хавфсизлик кенгашининг 2396-резолюцияси билан тасдиқланган. Оғир ҳаётий даврни бошдан ўтказиб, Ватанга қайтган ҳамюртларимизга Ўзбекистон Ҳукумати реабилитация ва жамиятга қайта мослашишлари учун ҳар томонлама ёрдам кўрсатади. Уларнинг тиббий ёрдам ва психосоциал кўмакдан фойдаланишлари, таълим ва бошқа ижтимоий дастурларда иштирок этишлари таъминланади. Қутқарилган ватандошларимизнинг тинч ҳаётга қайтишлари учун, хусусан уларни тегишли бошпана ва иш ўрни билан таъминлаш борасида зарур шароитлар яратилади.\nТурли сабабларга кўра бегона юртларда оғир ҳаётий вазиятга тушиб қолган ватандошларимизга уларнинг барчаси Ўзбекистон Республикаси ҳимоясида эканликларини, давлат уларнинг ҳуқуқ ва манфаатларини ҳимоя қилиш учун барча чораларни қўллашини маълум қилишни муҳим деб ҳисоблаймиз, дейилади баёнотда.\nБМТнинг Ўзбекистондаги доимий координатори Хелена Фрейзер ҳам бугун Суриядан Ўзбекистонга қайтарилган 156 нафар ўзбекистонлик бўйича баёнот берди, деб ёзади ЎзА.\nУ авваламбор оммавий ахборот воситаларидан уруш ўчоқларидан қайтган юртдошларимиз – аёллар ва болаларнинг суратларини очиқ ҳолда тарқатмасликни илтимос қилди. Шу билан бирга, БМТнинг Ўзбекистондаги ваколатхонаси 156 нафар юртдошимизни ҳуқуқларини халқаро ҳуқуқ меъёрларига асосланган ҳолда ҳимоя қилажагини билдирди. Бу борада барча маҳаллий давлат органлари билан мулоқотга киришишини маълум қилди.\nБеларуслар қалбидан жой олган ўзбек жангчиси — Казбек ёхуд боши учун Гитлер мукофот ваъда қилган ўзбекистонлик


Қозоғистоннинг нефт-газ секторига жами қанча инвестициялар жалб этилди NUR-SULTAN. Kazinform – Қозоғистонда 4 мингдан ортиқ конлар фойдаланишга топширилган, улар давлатга даромад келтирмоқда ва аҳоли бандлигини таъминламоқда, деб хабар беради Kazinform мухбири.\nХорижий компания Қозоғистон корхоналарига 248 миллион доллар ажратади NUR-SULTAN. Kazinform – Энергетика соҳасида ер қаъридан фойдаланувчилар учун ўтказилаётган тендерларнинг 75 фоизи учта йирик операторга тегишли. Бу ҳақда пойтахтда бўлиб ўтган «2025 йилгача аҳоли даромадларини ошириш дастури» комплекс режасига бағишланган йиғилишда ҚР Энергетика вазири Болат Ақшолақов маълум қилди, деб хабар беради Kazinform мухбири.\nЎтган йили ишлаб чиқариш саноатига киритилган инвестициялар рекорд даражага етди NUR-SULTAN. Kazinform – Ўтган йили ишлаб чиқариш саноатида асосий капиталга йўналтирилган инвестициялар рекорд даражадаги 1,55 триллион тенгени ташкил этди. Бу ўтган йилгига нисбатан молиявий жиҳатдан 1,5 баробар ва жисмоний жиҳатдан 38,1 фоизга кўп, деб хабар беради Kazinform finprom.kzга таяниб.\nБуюк Британияда Қозоғистоннинг янги геосиёсий вазиятдаги инвестиция режими муҳокама қилинди NUR-SULTAN. Kazinform – Қозоғистоннинг Буюк Британиядаги элчихонаси «Armstrong Teasdale» юридик фирмаси билан биргаликда инвесторлар учун «Ўзгаришлардан сўнг Қозоғистон учун янги йўналишлар ва янги имкониятлар» конференциясини ўтказди, деб хабар беради Kazinform ҚР ТИВ матбуот хизматига таяниб.\nЧимкент шаҳри, Ақтўбе ва Қостанай вилоятлари энг кўп сармоя киритган ҳудудлардир NUR-SULTAN. Kazinform – Қозоғистонга сармоя жалб этиш бўйича Чимкент шаҳри, Ақтўбе ва Қостанай вилоятлари етакчилик қилмоқда. Бу ҳақда ҚР Бош вазир Алихан Смайлов раислигида бўлиб ўтган Инвестиция штабининг йиғилишида маълум қилинди, деб хабар беради Kazinform.\nŠkoda Қозоғистонда троллейбус заводини очиш ниятида NUR-SULTAN. Kazinform – KAZAKH INVEST ҳамда Чехиянинг «Škoda Transportation» ва «Elektrotechnika» компаниялари вакиллари Қозоғистонда ишлаб чиқариш қувватларини жойлаштириш истиқболларини муҳокама қилди, деб хабар беради Kazinform.\nАҚШ Алматида Бош консулликнинг янги биносини қуриш ниятида ALMATY. Kazinform – Бош консулликни реконструкция қилиш масаласи Алмати ҳокими Ерболат Досаев ва АҚШ Давлат котиби ўринбосари Узрой Зея ўртасида бўлиб ўтган учрашувда муҳокама қилинди, деб хабар беради Kazinform мухбири.\nҚозоғистон ва Польша савдо-иқтисодий ҳамкорликни чуқурлаштириш ниятида NUR-SULTAN. Kazinform – Қозоғистон ва Польша савдо-иқтисодий ва сармоявий ҳамкорликни чуқурлаштириш ниятида. Бу ҳақда Қозоғистон ва Польша ташқи ишлар вазирларининг дипломатик муносабатлар ўрнатилганининг 30 йиллиги муносабати билан бўлиб ўтган учрашувида маълум қилинди, деб хабар беради Kazinform.\nҚозоғистон хорижий инвестициялар жалб қилиш бўйича пандемиядан олдинги даражага қайтди NUR-SULTAN. Kazinform – ҚР Миллий банки маълумотларига кўра, Қозоғистон нафақат мамлакатга хорижий капитал оқимининг пасайиш тенденциясини бартараф эта олди, балки 2017-2019 йиллардаги кўрсаткичларга эришишга муваффақ бўлди. Шундай қилиб, 2021 йил якуни бўйича Қозоғистонга тўғридан-тўғри хорижий инвестицияларнинг ялпи тушуми 23,7 миллиард АҚШ долларини ташкил этди, бу 2020 йилга (17,2 миллиард АҚШ доллари) нисбатан 37,7 фоизга кўпдир, дея хабар беради Kazinform ҚР ТИВ матбуот хизматига таяниб.\nҚозоғистоннинг Хитой билан товар айирбошлаш ҳажми бир йилда 1,5 баробардан зиёд ошди NUR-SULTAN. Kazinform – Жорий йилнинг январ ойида Қозоғистоннинг Хитой билан товар айирбошлаш ҳажми 1,4 миллиард АҚШ долларига етди. Бу ўтган йилга нисбатан 53,4 фоизга кўпдир. Қозоғистоннинг савдо айланмаси таркибида Хитойнинг улуши 16,1 фоизни ташкил этди, деб хабар беради Kazinform finprom.kzга таяниб.\nҚозоғистон Бош вазири ЕТТБ вице-президенти билан музокаралар ўтказди NUR-SULTAN. Kazinform – Қозоғистон Бош вазири Алихан Смаилов Европа тикланиш ва тараққиёт банкининг банк операциялари бўйича вице-президенти Алан Пию билан учрашди, дея хабар беради Kazinform primeminister.kz сайтига ҳавола билан.\nҚР Бош вазири Жаҳон банки вице-президенти билан учрашди NUR-SULTAN. Kazinform – Қозоғистон Бош вазири Алихан Смаилов Жаҳон банкининг Европа ва Марказий Осиё бўйича вице-президенти Анна Бьерде билан учрашди, деб хабар беради Kazinform.\nТуркия кетма-кет учинчи йил Қозоғистонга рекорд даражадаги сармоя киритди NUR-SULTAN. Kazinform – Пандемияга қарамай, кетма-кет учинчи йил Туркиядан Қозоғистонга рекорд миқдорда сармоя киритилди. Бу ҳақда Қозоғистон Бош вазири Алихан Смаилов маълум қилди, дея хабар беради Kazinform.\nҚозоғистонда Саноатлаштириш харитаси доирасида 10 мингдан ортиқ иш ўрни яратилади NUR-SULTAN. Kazinform – Қозоғистонда жорий йилда Саноатлаштириш харитаси доирасида 10 мингдан ортиқ янги доимий иш ўринлари яратилади, деб хабар беради Kazinform.\nҚозоғистонда қанча сайёҳлик лойиҳалари амалга оширилмоқда NUR-SULTAN. Kazinform – Бугун парламентда Ҳукумат соатида ҚР Маданият ва спорт вазири Даурен Абаев туризм соҳасидаги инвестиция лойиҳалари ҳақида маълумот берди, деб хабар беради Kazinform мухбири.\nҚозоғистонда инвестиция сиёсатининг янги концепцияси ишлаб чиқилди NUR-SULTAN. Kazinform – Қозоғистонда инвестиция сиёсатининг янги концепцияси ишлаб чиқилди. Бу ҳақда ҚР Бош вазири Алихан Смайлов маълум қилди, деб хабар беради Kazinform мухбири.\nҚозоғистонда 200 дан ортиқ немис компаниялари фаолият юритмоқда NUR-SULTAN. Kazinform – Қозоғистонда 200 дан ортиқ немис компаниялари фаолият юритмоқда, деб хабар беради Kazinform мухбири.


Гулнора Каримованинг жиноий шериги деб кўрилган Гаянэ Авакян ва Рустам Мадумаровнинг қамалиши Европадаги терговларни боши берк кўчага киритиб қўйди, демоқда таҳлилчилар.\nШвеция Бош прокуратураси шу йилинг май ойида қамоққа ҳукм қилинган Гаянэ Авакян ва Рустам Мадумаровлар тўғрисида маълумот тақдим қилишни сўраб Ўзбекистон Бош прокуратурасига мурожаат қилди. Авакян ва Мадумаров Швеция ва Европанинг бошқа қатор мамлакатларида пул ювиш ва коррупцияга доир жиноят ишларида Гулнора Каримова билан биргаликда гумонланувчи сифатида ўтмоқда. Швеция прокурорининг Озодликка айтишича, Ўзбекистон расмийлари президент қизининг жиноий шериклари деб кўрилаётган бу шахсларга оид маълумотларни очиқлашга шошилаётгани йўқ. Айни пайтда, кузатувчилар асосий фигурантларнинг Ўзбекистонда панжара ортига ташлангани Европадаги терговларни боши берк кўчага киритиб қўйиши эҳтимолидан гапирмоқда.\nШвеция Бош прокуратурасининг Коррупцияга қарши кураш бошқармаси бошлиғи Гуннар Стетлер ўзи тергов қилаётган жиноят ишининг асосий фигурантлари Ўзбекистонда қамоққа ҳукум қилингани тўғрисидаги хабарлар июль ойида пайдо бўлиши ортидан Тошкентга мурожаатнома юборган эди.\nШвед терговчисининг Озодликка айтишича, Ўзбекистон расмийлари унинг сўровига жавоб беришганича йўқ:\n- Ўзбекистон расмийларидан Гаянэ Авакян ҳақида маълумот беришларини сўраб мурожаат қилдик. Улар сўровимизга жавоб беришадими, йўқми айтиш қийин. Уларга Авакяннинг ишида яна кимлар бўлгани, уларга қандай айбловлар қўйилганига доир саволларимизни юбордик. Сўровномани август ойида юбордик, лекин ҳозирча жавоб олганимиз йўқ. Балки бироз кутишимиз керакдир. Чунки ўзаро ҳуқуқий ёрдам канали бўйича юбориладиган сўровларга жавоб олиш учун вақт талаб қилинишини тушунамиз, дейди Гуннар Стетлер.\nЎзбекистон Бош прокуратураси июль ойида Европа тергов идоралари президент Каримов қизининг жиноий шериклари деб кўраётган Авакян ва Мадумаров 24 май куни Ўзбекистон Ҳарбий суди томонидан “узоқ йиллик қамоқ жазоларига” ҳукм қилингани ҳақидаги хабарларни тасдиқлаган эди.\nРасмий хабарномада, Авакян ва Мадумаров билан “бошқалар (жами13 киши)” қамалгани қайд этилган, лекин бошқаларнинг шахслари, қандай жиноятларда айбдор деб топилгани очиқланмаган.\nАвакян ва Мадумаров Ўзбекистон президентининг тўнғич қизи Гулнора Каримова билан биргаликда Швециядан ташқари Швейцария, Франция, Латвия ва Ҳолландияда тергов қилаётган жиноят ишларининг фигурантлари ҳамдир.\nШвеция прокурори Гулнора Каримовадан кўрсатма олиш тўғрисида Ўзбекистон ҳукуматига мурожаат қилганми, йўқми, буни ошкор қилмади.\nЕвропадаги “ўзбеклар ишини” кузатиб келаётган ўзбекистонлик шарҳловчи Алишер Илҳомов Тошкент Авакян ва Мадумаров дохил гуруҳни қамоққа ташлаб, бир ўқ билан икки қуённи уришга муваффақ бўлди, деган фикрда:\n- Бу шахсларнинг тездагина суд қилиниб қамоққа ташланишининг Швеция, Швейцария ва бошқа мамлакатлардаги терговларга таъсири ҳақида гапирадиган бўлсак, бу ерда Тошкент режими учун иккита мақсадга эришилганини айтишимиз мумкин. Бу шахслар Гулнора Каримованинг топшириқларини бажаргани кундек равшан, демак уларнинг саҳнадан олиб ташлангани¸ биринчидан, президент қизини бу иш билан боғлиқ таҳликалардан ҳимоя қилади. Иккинчидан, Европа тергов идораларининг бу шахслардан кўрсатма олиш имкониятини йўққа чиқаради, дейди Алишер Илҳомов.\nШвеция прокуратураси терговчиси Стетлер, Ўзбекистонда чиқарилган ҳукм Швециядаги терговнинг ёпилишига асос бўлмаслигини таъкидлади. Лекин Швециянинг TeliaSonera телеком ширкати Ўзбекистонга кириш учун Гулнора Каримовага юзлаб миллион АҚШ доллари миқдорида пора берганига оид иддаоларни судда исботлай олиши ҳақида прокурор ҳозирча бир нарса дея олмаслигини эътироф этди:\n- Ҳозир мавжуд вазиятда терговни ёпиш учун асосларни кўрмаяпман. Судга тақдим қилгани далил исботларни қўлга киритамиз, деган умиддамиз. Лекин ҳозирча буни аниқ ишонч билан айта олмайман, дейди Швеция Бош прокуратурасининг коррупцияга қарши кураш бошқармаси бошлиғи Гуннар Стетлер.\nОзодлик билан бундан икки ой аввалги суҳбатда швед терговчиси Швеция ҳукуматига қарашли TeliaSonera ширкати Ўзбекистон президентининг қизи билан ноқонуний олди-берди қилганини судда исботлай олишини комил ишонч билан айтган эди.\nАлишер Илҳомов швед терговчисининг ишончи сусайгани Европа тергов идоралари “ўзбек ишида” боши берк кўчага кириб қолиши эҳтимолидан даракдир, дейди:\n- Ғарб суд тизимида ҳукмлар сиртдан чиқарилгани, яъни асосий гумонланувчи ва гувоҳларнинг йўқлиги вазиятида қарор чиқарилиши ҳақида эшитмаганман. Бу ишда эса Гулнора Каримова ва Гаянэ Авакян каби унинг яқин шериклари ҳамда Беҳзод Аҳмедов тергов учун асосий гумонланувчи ва гувоҳлардир. Суднинг улар иштирокисиз ҳукм чиқара олиши амри маҳолдир. Менимча, бу жиноят ишларининг боши берк кўчага кириб қолиши эҳтимоли жуда юқоридир, дейди сиёсатшунос Алишер Илҳомов.\nЎзбекистон расмий нашрларининг хабар қилишича, TeliaSonera ширкатининг Евроосиё бўйича ижрочи вице-президенти Эрик Халберг бошчилигидагни делегация пайшанба куни Ўзбекистон Алоқа, ахборотлаштириш ва телекоммуникация технологиялари давлат қўмитасида қабул қилинган. Учрашувда ширкатнинг Ўзбекистондаги янги бош директори Тону Грюнберг тақдим этилган.\nЎзбекистонда UCell брэнди остида фаолият юритадиган TeliaSonera мобил алоқа бозорида муваффақиятга эришгани қайд этилган бу учрашувда Европадаги жиноят терговлари масаласи кўтарилдими, йўқми, бу ҳақда расмий нашрлар хабар қилмади.


Жазога ҳукм этилган Бакиевнинг укаси касалхонадан қочиб кетди [+ аудио] | ҚИРҒИЗИСТОН ЯНГИЛИКЛАРИ\nЖазога ҳукм этилган Бакиевнинг укаси касалхонадан қочиб кетди [+ аудио]\nҲокимиятдан қулатилган президент Қурманбек Бикиевнинг акаси Ахмат Бакиев манзил колонияда муддатни ўташ давомида Бишкекнинг тиббий марказидан қочиб кетди, дея хабар беради жазони ўташ давлат хизмати. Ахмат Бакиев 2014 йилгача қамалган эди.\nЖазони ўташ давлат хизмати матбуот котиби Александр Никсфорд Ахматбек Бакиевнинг №35 манзил колонисидан қочгани ҳақидаги маълумотни тасдиқлади.\nУнинг сўзларига кўра, собиқ президентнинг акаси Бишкек марказидаги тиббий клиникаларининг бирида даволанаётган эди.\n“35-чи манзил колонияси ходимлари мунтазам равишда унинг олдига касалхонага келиб, у ўз жойидалигини белгилаб қўяр эди. Бироқ 3 март куни тушдан сўнг уни текширгани келганларида, у ўз жойида эмас эди”, - деди Никсдорф.\nАлександр Никсфорд билан мулоқотнинг аудиоёзувини эшитиш\nМатбуот котибининг сўзларига кўра, барча куч хизматлари Бакиевнинг укасини излаш билан шуғулланмоқда. Нискфорд манзил колониясидаги судланганлар “эркин” режимда эканини ва уларда қўриқчи ёки посбон йўқ эканлигини айтди.\n“Бакиев касалхонада эркин, қўриқчиларсиз сақланар эди. Балки у яна қайтиб келар. Биз умид қиламиз”, - деди матбуот хизмати ходими.\nСобиқ президент укасининг йўқолиши ҳақидаги хабар ЖЎДХ кўра 5 мартда келиб тушган. Ҳозирда Ахмат Бакиевнинг қаердалиги ҳақида ҳеч қандай маълумот йўқ. У қидирувга берилган.\nБунга қарамай Нискфорд судланганлар манзил колониясида ҳар шанба белгиланиши кераклигини айтди. Ахмат Бакиев шанба куни эрталаб касалхонада бўлган.\nБутун ҳафта давомида уларнинг [судланганларни] қаердалиги умуман назорат қилинмайди.\nСобиқ президент Қурманбек Бакиевнинг акаси Ахмат Бакиев 2010 йилнинг июн ойида Жалолобод вилоятида ҳуқуқ тартибот органлари томонидан ўтказилган махсус операция натижасида қўлга олинди.\nУ етти йилга аҳлоқни тузатиш колониясида қамоқни ўташга маҳкум этилган. Бироқ амнистияга биноан унинг муддати 2014 йилнинг сентябргача қисқартирилган.\nФото «Азаттиқ» радиоси сайтидан олинди.\nАввалги мақолаҚирғизистон қомоқхоналарида уяли алоқани тақиқлаб қўйишлари мумкин\nНавбатдаги мақолаҚирнет Бакиевнинг укаси қаерга ғойиб бўлгани устида бош қотирмоқда


Фрилансер и заказчик (видео)\nНачало работыИш бажарувчилар (Фрилансерлар) учунБуюртма берувчилар учунБуюртмалар жойлашБезопасная сделкаПроцесс сотрудничестваАрбитражЧасто задаваемые вопросыҚўлланмани pdf форматда юклаб олиш\nИш бажарувчилар (Фрилансерлар) учун\nСайтда рўйхатдан ўтиш Сайтда шахсий кабинетга кириш Қандай қилиб портфолио жойлашим мумкин? Сайтга қандай қилиб ўз хизматларимни жойлашим мумкин? Буюртмага таклиф билдириш. Таклифларни кўриш. Ишни қабул қилиш. Ишни бажариш. Тўловни ечиб олиш. Ишни топшириш. Тўловни олиш реквизитларини киритиш. Тўловларнинг картага тушиш муддати. Конкурслар ва уларда қатнашиш. Шахсий маълумотларни тўлдириш сахифаси. Сертификат ва ютуқларни исботловчи хужжат сканерини юклаш. Контакт маълумотларингиз. PRO ва PROFI. Сайтдаги балансни тўлдириш. Рейтинг. Профилни банд ёки бўш деб белгилаш. Профилни фрилансерлар сахифасида биринчига қўйиш. Профил юқори қисмига обложка (муқова) расмини жойлаштириш. Умумий созламалар. Профилни севимлиларга қўшб қўйиш. Блог ёзиш. Якунловчи қисм.\nБуюртма берувчилар учун\nСайтда шахсий кабинетга кириш Сайтда рўйхатдан ўтиш Буюртма жойлаш. Фрилансернинг ҳамёнига тўғридан-тўғри тўлов килиш йўли билан буюртма бериш. PRO ва PROFI. Таклифларни кўриш. Таклифни қабул қилиш. Буюртма буджетини киритиш. Бажарилган ишни қабул қилиб олиш. Тўловни ечиб олиш. Конкурс. Конкурслар ташкил этиш. Конкурсда ғолбни аниқлаш. Буюртма ва конкурсларни реклама қилиш. Реклама турлари. Сайтдаги балансни тўлдириш. Шахсий маълумотларни тўлдириш сахифаси. Контакт маълумотларингиз. Рейтинг. Умумий созламалар. Блог ёзиш. Фрилансерни севимлиларга қўшиб қўйиш. Фрилансер портфолиоси. Фрилансер хизматини буюртма қилиш. Якунловчи қисм.\nЧто такое Безопасная сделка, для чего она нужна За что удерживается комиссия в Безопасной Сделке?\nDOWORK.UZ - Бу қандай сайт? Бу сайт кимлар учун мўлжалланган? Ушбу сайтда онлайн пул топса бўладими?\nҚўлланмани pdf форматда юклаб олиш\nСайтдан фойдаланиш қўлланмасини юклаб олиш


Даврон Файзиев "Бунёдкор"дан учралган мағлубиятга изоҳ берди\n«Динамо» - «Бунёдкор» ўйинидан сўнг, мезбонлар устози Даврон Файзиев журналистлар саволларига жавоб қайтарди.\n- Бугунги учрашув ҳақида тўхталсангиз...\n- Авваламбор, ОАВ ходимларини ўтган байрамлари билан табриклайман. Бугунги ва уч кун аввалги «Яшнобод»га қарши ва бугунги мағлубият учун узр сўрайман. Бугун ҳам «Локомотив» каби юқори савиядаги жамоага қарши ўйнадик ва бугун ҳам ғалаба қозонишни хоҳлагандик. Бугунги мағлубиятда балки мен айбдорман, чунки мағлубият мураббийники бўлади. Марказий ҳимояда қўпол хатолар қилдик. Мағлуб бўлдик, лекин футболчиларимга меҳнат қилганлари учун раҳмат дейман. Менимча, бугунги баҳсда дуранг адолатли натижа бўларди.\n- “Динамо”нинг уй учрашувларидаги ёқимли анъанаси бузилди...\n- Биз уйимиздаги учрашувларда мағлубиятга учрамай, ўз даражамиздан юқори сакрай олгандик. Яъни, ҳамма бизни Про-Лига клуби, аутсайдерга айланади, деганда ҳаттоки 3-ўрин учун курашиб, “планка”ни юқорига кўтаргандик. Биринчи даврани йил бошида кимдир менга турнир жадвали ўртасида тугатасилар деганида, мен бунга қарши бўлмасдим. Ҳозир эса “планка”ни кўтарганимиз учун даврани янада юқорироқ ўринда якунлашни истагандик.\n- Жамоанинг бугунги мағлубиятида кубокдаги “Яшнобод”га қарши мағлубият таъсири қай даража бўлди?\n- “Яшнобод”га қарши кубок учрашувида мен ўйин амалиёти бўлмаган захира футболчиларга имконият бердим, аммо улар ишончни оқлай олишмади. Ўшанда жамоамиз ўйиндан олдин рақибни руҳан мағлуб этганди. Бунда менинг ҳам айбим бор, жамоани ҳар тарафлама тайёр қила олмаганим учун. Таркибимизда ўзгаришлар бўлиши аниқ. Аммо, голеадорлар ҳам, яхши савиядаги футболчилар ҳам катта пуллар эвазига келиши мумкин. Биз эса фақат имкониятимиз даражасида бўлган футболчиларни таклиф эта оламиз.\n- Бугунги учрашувда ҳакамлар ўйин тизгинини қўлдан бой беришди...\n- Бугунги ҳакамларга жиддий эътирозим йўқ, фақат битта эътирозим - ҳали қўшимча вақт тугаб бўлмай биз жарима тепишимиз керак бўлганда ўйинни тугатиб қўйишди. Эшитишимча, бугунги ҳакамни ОФК вакиллари кузатишган. Баҳони ўшалар беришади. У яна бир вазиятда аввал жарима зарбаси белгиламоқчи бўлди, лекин кейин ўйинни давом эттирди. Пенальти борасида ҳали аниқ фикр айта олмайман.\n- Давралар оралиғида таркибда жиддий ўзгаришларга қўл уриладими?\n- Бугун рақиб жамоа сафида Лутфулла Тўраев ва Анвар Ғофуров тажрибали футболчилар сифатида ўйинни бошқаришди, ёшлар улар ортидан эргашди. Улар майдонда мураббийнинг барча кўрсатмаларини бажаришди. Биз ҳам ҳимоя, таянч ярим ҳимояси, ҳужумни кучайтира оладиган футболчиларни топшимиз ва рақобатни оширишимиз керак.\nДаврон Файзиев Динамо Самарқанд Ўзбекистон. Суперлига\nРибери Голландиядан таклиф олди\nВладимир Андреев: АГМКга қарши қизиқарли ўйин гувоҳи бўлдик\nЛуис Энрике Испания терма жамоаси бош мураббийлигини тарк этмоқда. Жамоани унинг ёрдамчиси бошқаради\n"Галатасарой" клуби Колумбия терма жамоаси ҳужумчисини сотиб олмоқчи


Пахтачида ака 18 яшар укасини жиноятга бошлади\nДобавлено: 29.12.2018, 10:30\nАка. У ҳар қачон ҳам ука учун тўғри йўл кўрсатувчи, оғир юмушларда бирга елкадош бўлиб, унга фақат яхшиликларни соғиниб келувчи ягона инсондир. Аммо гуруч курмаксиз бўлмагани каби орамизда бундай фазилатга эга эмас акалар ҳам бор, деб ёзади ЎзА.\nМаҳмуд Ширинов (исм-фамилиялар ўзгартирилган) ўз укаси Аброр Шириновни порлоқ келажак томон эмас, қабиҳ ишга чорлади. Укаси билан тил бириктириб “омадли” ўғирликни амалга оширди.\nХатирчи тумани “Парахун” маҳалла фуқаролар йиғинида яшовчи Адиба Ҳамидованинг эри ва ўғли Кореяга шартнома асосида ишлашга кетгани, фарзандлари ўқиш ва оила қургани туфайли ёлғиз яшаётганини ва хонадонида сақланаётган сейфда ўғирланиши мумкин бўлган мўмай пул ва қимматбаҳо буюм борлигини сезган сезгир ака укаси билан пухта режа тузади ва 2018 йил 20 сентябь соат тахминан 13:00 ларда вақтинча ҳоли қолдирилган ҳовлига ўғирликка тушади. Бу пайтда А.Ҳамидова айрим сабабларга кўра кўчага чиққан ва ишлари битмагач тезда уйга қайтади. Хонадонга асосий кириш эшигини очишга қийналгани учун қўшниси Очил Аҳмедовдан ёрдам сўрайди ва у ҳам очолмагач хонадоннинг ён тарафи, машина сақланадиган гараж томондан киришади. Бунда ака-ука ўғрилар уй эгасининг келганини сезиб воқеа жойидан ишларини қисман амалга ошириб қочишга муваффақ бўлади. Аммо “олғир” ака-уканинг қувончи узоққа чўзилмади.\nЖиноят ишлари бўйича Хатирчи тумани судининг “Парахун“ маҳалла фуқаролар йиғини биносида бўлиб ўтган сайёр судида ака-ука Шириновлар иши ўрганилди. Унда Маҳмуд ва Аброр Шириновлар айбдор деб топилиб, Жиноят кодексининг тегишли моддалари билан жазо чоралари белгиланди.


Ўзбекистон ҳудудларида яқин тўрт йил ичида 1164 та спорт майдончаси барпо этилади - Anhor\nAnhor Все посты Ўзбекистон ҳудудларида яқин тўрт йил ичида 1164 та спорт майдончаси барпо этилади\nЎзбекистон ҳудудларида яқин тўрт йил ичида 1164 та спорт майдончаси барпо этилади\nЎзбекистон президенти имзолаган қарорга кўра, 2021–2022 йилларда юриш, югуриш, мини-футбол, бадминтон, стритбол ва “Workоut” спорт турларини янада ривожлантириш чора-тадбирлари дастури тасдиқланмоқда.\n2021–2025 йилларда ҳудудларда бадминтон, стритбол ва “Workоut” спорт турлари учун 1 164 та спорт майдончалари барпо этилади. Ишларни ташкиллаштиришга маҳаллий тадбиркорлик субъектлари давлат-хусусий шериклиги асосида жалб этилади. Бунда спорт майдончаларини фойдаланиш хусусиятини йўқотмаган ҳолда ва тегишли жойлашувига кўра маҳалла фуқаролар йиғини ёки уй-жой мулкдорлари ширкатларига текин фойдаланиш ҳуқуқи асосида берилади.\nҲужжатга мувофиқ, қуйидаги спорт мусобақалари ҳар йили ўтказилиши лозим:\n– юриш ва югуриш бўйича – “Tashkent Marathon”, “Samarkand Half Marathon” ва “Zaamin Ultra” халқаро марафонлари, “Sky Camp Bostanliq” триатлон ва йога марафонлари, “Барча рекордлар бизники!” (5 ва 10 минг қадамга), турли масофаларга югуриш бўйича “Янги рекордлар сари!”;\n– мини-футбол бўйича – “Янги Ўзбекистон ёшларимиз”, “Соғлом оила – Янги Ўзбекистон таянчи” (оилавий жамоалар ўртасида) “Раҳбар кубоги” (давлат органлари ва ташкилотлари ходимлари ўртасида);\n– бадминтон бўйича – “Баҳор маликалари”, “Бадминтон лигаси” (умумий ўрта ва профессионал таълим муассасалари ўқувчилари ўртасида), “Раҳбар кубоги” (давлат ва нодавлат ташкилотларининг ходимлари ўртасида) ва “Имкониятингиздан кўпроғини бажаринг!” (аҳолининг кенг қатламлари ўртасида);\n– стритбол ва “Workоut” бўйича – “Рекорддан – янги рекордга!” ва “Гиёҳванд моддаларга қарши!” (таълим муассасалари ўқувчи ва талабалари ўртасида), “Муҳими ғалаба қозониш эмас, балки қатнашиш!” (маҳалла жамоалари ўртасида), “Қишлоғинг учун ғалаба қозон!” (қишлоқ жамоалари ўртасида), “Соғлом танда – соғлом фикр!” (давлат ва нодавлат ташкилотларининг ходимлари ўртасида).\n2022 йил 1 январдан бошлаб спортнинг устувор турлари бўйича ҳудудларда иқтидорли ёшларни аниқлаш, танлаш ва саралашнинг (селекция) 3 босқичли тизими жорий этилмоқда:\n– биринчи босқичда – спортчилар ўртасида туман (шаҳар) мусобақалари (туман/шаҳар ҳокими кубоги);\n– иккинчи босқичда – туман (шаҳар) мусобақалари ғолиблари ўртасида вилоят мусобақалари (Қорақалпоғистон Республикаси Вазирлар Кенгаши Раиси, вилоятлар ва Тошкент шаҳар ҳокимлари кубоги);\n– учинчи босқичда – вилоят мусобақалари ғолиблари ўртасида республика мусобақалари.\nмазкур қарор билан белгиланган спорт мусобақаларини ўтказиш, ғолиб ва совриндорларни рағбатлантириш билан боғлиқ ҳар йилги харажатлар Давлат бюджети параметрларида Туризм ва спорт вазирлиги учун кўзда тутиб бориладиган маблағлар ҳисобидан қопланади.\nТуризм ва спорт вазирлиги ҳар йили март ойи якунига қадар ҳудудлар кесимида спортнинг устувор турлари бўйича мусобақаларни ўтказиш вақти, жойи ва манзиллари, тренерлар, ҳакамлар ва бошқа батафсил маълумотларни www.jtdss.uz платформасида жойлаштириб бориши ва оммавий ахборот воситалари орқали кенг тарғиб этилишини таъминлаши лозим. Шунингдек вазирлик ҳар йил якуни билан спортнинг устувор турлари бўйича ўтказиладиган мусобақаларда муваффақиятли иштирок этган фуқароларнинг энг юқори натижалари ва рекорд ўрнатганлар тўғрисидаги таҳлилий маълумотларни платформада жойлаштириб бориш амалиётини йўлга қўйиши зарур.\n2021 йилдан бошлабдастур ва унинг параметрлари тўлиқ амалга оширилгунга қадар ҳар йили давлат бюджетидан 104 миллиард сўм ажратилади.


Хитой ва Эрон Аракдаги реакторни реконструкция қилишга илк шартномани имзолашди\n19:58 / 23.04.2017\nЭрон ва Хитой Эроннинг Аракидаги оғир сувда ишловчи реакторни реконструкция қилишга илк шартномани имзолашди. Бу ҳақда "Синьхуа" ахборот агентлиги хабар бермоқда.\nШартномани имзолаш расмий маросими 23 апрелда Венада бўлиб ўтди.\nАввалроқ Эрон президенти Ҳасан Руҳоний Аракдаги реактор юқори халқаро стандартларга жавоб берувчи замонавий тадқиқот реактори бўлишини айтганди.\nАракдаги реакторни реконфигурация қилиш Эрон ядровий дастури бўйича қўшма ҳаракатлар дастури доирасида амалга оширилади. Реактор унда қурол плутонийсини ишлаб чиқариш мумкин бўлмайдиган тарзда қайта жиҳозланади.\nОғир сув баъзи турдаги реакторларда нейтронлар секинлаштиргичи сифатида қўлланади. Оғир сувдаги реакторларда табиий урандан қурол плутонийси олиш мумкин. 2016 йилда Эрон реакторнинг оғир сув ишлатилиши керак бўлган асосий қисмини демонтаж қилганини маълум қилганди.


August | 2008 | TURONZAMIN\nЖАҲОНГИР МУҲАММАД: Ассассин (ТЎҚҚИЗИНЧИ БОБ)\nPosted on 08/31/2008 by TURONZAMIN\nЯнги йил байрамидан бир кун олдин Миртемирга Америкада узоқ йиллардан бери яшаётган Чол телефон қилди. Миртемир Америкага ҳали яқинда келгани учун Чолни унча яхши билмас эди. Аммо ҳамма Чол ҳақида гапирарди. Ҳеч ким унинг номини айтмас, ҳамма уни Чол дер эди. Continue reading →\nЖАҲОНГИР МУҲАММАД: Ассассин (САККИЗИНЧИ БОБ)\nPosted on 08/30/2008 by TURONZAMIN\n-Мен тезликда марказга бориб-келишим керак!-деди у Нилуфарга. Continue reading →\nЖАҲОНГИР МУҲАММАД: Ассассин (ЕТТИНЧИ БОБ)\nPosted on 08/29/2008 by TURONZAMIN\nҚорабой ака билан ҳеч кимнинг иши бўлмай қўйди. У ҳар куни уч марта овқат олиб келадиган йигитдан бошқа ҳеч кимни кўрмайди. Нонуштага бир бурда қора нон билан бир қоғоз қутида совуган чой олиб келади. Тушликка эса эскириб, миталаб кетган гуруч солинган бутқа. Кечқурунга шўр карамдан қилинган боршч. Уни ичса кечаси билан ташнасини босолмай чиқади. Чунки сув ҳам унинг истагига қараб эмас, уларнинг истагига қараб берилади. Continue reading →\nДва борца за независимость\nИстория человечества знает множество мифов и легенд, связанных с независимостью государств и народов. Некоторые из них стали составной частью массовой культуры и большинством воспринимаются как абсолютная истина. Continue reading →\nFiled under: 1.BOSH SAHIFA, 3.RUSSKIY, Tarix saboqlari, Uzbek |\tLeave a comment »\nЖАҲОНГИР МУҲАММАД: Ассассин (ОЛТИНЧИ БОБ)\nPosted on 08/28/2008 by TURONZAMIN\n-Ҳа, дарвоза очиқ турсин! Соня келмоқчи эди. Келса меҳмонхонадан жой қилиб беринг,-дея хизматчи аёлга юзланди. Кейин унга болалар ҳам дарсларини қилиб бўлишлари билан уларни ётқизишни буюрди. Continue reading →\nЖАҲОНГИР МУҲАММАД: Ассассин (БЕШИНЧИ БОБ)\nPosted on 08/27/2008 by TURONZAMIN\nНилуфар ўзига келганда қаерда эканлигини билолмай қолди. Атроф зимистон, қўланса ҳид димоғига урилмоқда. Негадир кўнгли айниб, ичидан бир нарса томоғига тиқилиб келмоқда. Нима гап? Туш кўряптими? У ҳеч нарсани тушуна олмади. Бутун вужуди худди қум солинган қопларнинг остида қолган каби қимирламас ҳолда эди. Кўзлари ачишгани боис ишқамоқчи бўлди, шундагина қўллари орқасига боғлаб қўйилганини ҳис қилди. Юраги шувиллаб кетди. Continue reading →\nЖаҳонгир МУҲАММАД: Ишоратлар туркумидан\nPosted on 08/26/2008 by TURONZAMIN\nАвропага келдингизми, Фарангистонни кўриб кетишингиз шарт.\nФарангистонга келдингизми, сафарингиз Эйфил минорасини кўришдан бошланади. Чунки болалик йилларидан буён бу минора ҳақида эшитавериб, уни кўриш орзуга айлангани аниқ.\nБугун тезучар поезд бизни Авропанинг марказига айланган Брюселдан Парижга бир соатда олиб келиб қўйишини тасаввур ҳам қилмаган эдим. Таниқли адиб Ризо Обид билан Эйфил минораси ёнига келганимизда, бу жой Эскижува бозоридагидек гавжум эди. Фарқи Эскижувада ҳамманинг кўзи пештахтага қадалса, бу ерда ҳамма осмонга – минора чўққисига (Эйфил уч қисмли бўлиб, энг юқориси Чўққи деб номланган) қараб турарди.\nЭйфилнинг ҳайбати, тарихи ҳақида кўп ўқигансиз ва эшитгансиз. Шу боис у ҳақда тўхталишга ҳожат йўқ. Continue reading →\nРизо Обид:РАЙИМПУЛ (Ҳажвия)\nPosted on 08/23/2008 by TURONZAMIN\nБилган қишлоқдошларнинг айтишларича ҳамма чақалоқлар “инга-инга” деб туғилса Райимпул “танга-танга” деб туғилган экан.\nШунинг учун лақаби Райимпул бўлиб қолгандирда деб ўйламанг.Унинг ҳақиқий исми Райимпул.Нега Райимпуллигининг ҳам ўзига яраша тарихи бор.Бу тарих қишлоқдошлар тилидан тилига кўчиб, ҳозиргача ҳангома бўлиб келади.Мана эшитинг ўша ҳангомани. Continue reading →\nРизобек сайти: Қийноқлар ороли асираси\nДунёдаги инсон ҳақлари учун мардона курашган жасоратли шахслар учун бериладиган энг нуфузли – Мартинc Энналс-2008 мукофоти билан тақдирланган Мўътабар Тожибоева Ўзбекистон қамоқхоналаридаги тортган азоблари яралари битмаган эсада зулмга қарши кураш ва ижод қилишда ҳамон давом этмоқда. Continue reading →\nАвропа учрашувлари ниҳоясига етмоқда\nPosted on 08/21/2008 by TURONZAMIN\nДемократик Ўзбекистон Конгресси раиси Жаҳонгир Маматовнинг Авропа сафари ниҳоясига етмоқда. Унинг учрашувлари ҳақида келгусида батафсил ўқиш имкониятига эга бўласиз. Белгиланган учрашувлар жуда кўп ва уларнинг амалга ошмай қолганлари доирасидаги фаолиятлар давом эттирилади. Continue reading →\nPosted on 08/14/2008 by TURONZAMIN\nЎзбекистон Демократик Конгресси раиси Жаҳонгир Муҳаммад Авропа сафарини давом эттирар экан, кўплаб халқаро ташкилотларда Ўзбекистондаги ҳамма жабҳалардаги бугунги аянчли аҳволни ўнглаш, айниқса сиёсий қатағонларга учраётган кишилар тақдирига эътиборни кучайтириш лозимлиги масаласини ўртага қўймоқда. Continue reading →\nЖаҳонгир Муҳаммад Авропада\nPosted on 08/08/2008 by TURONZAMIN\nДемократик Ўзбекистон Конгрессининг раиси Жаҳонгир Муҳаммад икки ҳафтадан буён адиб Ризо Обид билан Авропа давлатлари бўйлаб сафар қилмоқда.\nАлишер Юсуфжон ўғли:Каримов дадамни ўлдиради\nPosted on 08/04/2008 by TURONZAMIN\nДадам Жаслиқ зиндонида. Дадам хибсга олинган кунларидан буён хар кун калтакланганлар. Дадамни ахволлари огир экан, ковоклари ёрилган бошлари ғурра булиб кетган экан. Continue reading →\nPosted on 08/01/2008 by TURONZAMIN\n-Янги кон топдик,-деди маслаҳатчи Алдаркўсага.\n-Йўқ, газ кони…\n-Яна ўша эски гапми? Яна орден медал олгиларинг келдими? Continue reading →


Қорамолларнинг симментал зоти хусусиятлари - Agronet.uz\nМуаллиф Агроном 08.01.2020\nСимментал зотли қорамоллар Швейцария, Италия, Франция, Австрия, Болқон мамлакатларида тарқалган. АҚШ, Канада, Аргентина, Англия ва бошқа мамлакатларда симментал зоти гўштдор зотли моллар билан чатиштиришда фойдаланилмокда. Улардан олинган биринчи авлод дурагай моллар юқори ўсиш қувватига эга бўлиб, она зотли молларга нисбатан тирик вазни юқори ҳамда гўшт нимталари кам ёғли бўлади.\nКўпчилик мамлакатларда симментал зотининг сут ва гўшт йўналишдаги хиллари урчитилмоқда. Молларнинг асосий туси малла, малла-ола, қизил-ола бўлади. Симментал зотли сигирлар йирик, танаси мутаносиб тузилган, суяги мустаҳкам, калласи катта, пешонаси кенг, бўйни ўртача узунликда, кўкраги чукур (67-70 см), орқаси ва бели кенг, тананинг кет қисми узун ва кенг, мускуллари яхши ривожланган, териси қалин, елини юмолоқ ва косасимон, сўрғичлари катта конус ва цилиндрсимон шаклда бўлади.\nЯнги туғилган бузоқларнинг вазни 35-45 кг, 6 ойлигида 190-200 кг вазнга эга бўлади. Сигирлар вазни 550-600 кг, букалар вазни 850-1000 кг га етади. Моллар бўрдоқига қўйилганда тез семиради ва юкори сифатли гўшт беради. Ёш моллар жадал парваришлашда ва бўрдоқилашда кунига ўртача 800-1100 граммдан семиради. Новвосларнинг сўйим чиқими 56-58 фоизга, бўрдоқиланган катта ёшдаги молларники эса 64 фоизгача боради.\nСигирларнинг сут махсулдорлиги уларни озиклантириш меъёрига караб ҳар хил бўлади. Швейцарияда назорат подаларидаги сигирларнинг ўртача сут соғими 4036 кг ва ёғлилик даражаси 3,9 фоиз га етади. Австрияда эса бу кўрсатгич 3913 кг ва 4,07 фоизни ташкил этади.\nАвстрияда «Меди 64573» лакабли рекорд қўйган сигирнинг сут соғими 9224 кг, ёғ микдори 4,91 фоизни ташкил этган. Россия ва Украинада парвариш қилинган сигирлар ичида энг маҳсулдорлари «Рябушка-1854» тўртинчи лактациясида 14541 килограмм сут берган. Унинг ёғлилик даражаси 3,83 фоиз бўлган.\nСимментал зотли қорамоллар устида олиб борилаётган селекция ишларининг мақсади йирик жуссали серсут моллар яратишдир. Симментал зоти бир канча мамлакатларда гўштдор зотлар яратиш режасида бошқа зотлар билан чатиштирилмоқда.\nМанба: «Қорамолчилик», У.Н.Носиров\nОндатра мўйнали ҳайвоннини парваришлаш\nПилла боқиш бўйича тавсиялар\nСигирлар қисир қолиши ва уларнинг бола ташлашига қарши...